SEBAGAIMANA DIJANJI, AMIRUDIN SEPATUTNYA DIKEKAL TERAJUI SELANGOR

Menjelang majlis angkat sumpah Menteri Besar Selangor yang dijangka Jumaat ini, tiba-tiba sejak semalam berlegar khabar angin yang mengatakan Amirudin Shari belum pasti dikekalkan bagi jawatan tersebut.
Perkhabaran itu mengatakan, antara sebab Amirudin tidak dikekalkan ialah kerana PKR dan PH yang diterajuinya gagal menyumbang jumlah kerusi yang signifikan bagi mengekalkan penguasaan majoriti dua pertiga di Selangor.
Nama yang paling disebut untuk menggantikan Amirudin adalah Dr Fahmi Ngah, Adun baru Seri Setia yang pertama kali bertanding dalam pilihan raya kali ini.
Disebut-sebut dalam banyak perbualan politik bahawa Dr Fahmi dikatakan dikehendaki oleh Anwar Ibrahim sendiri sebagai Menteri Besar.
Dalam hal ini, saya sama sekali tidak terperanjat dengan khabar angin mengenai Dr Fahmi itu.
Ini kerana, saya sudah mendengar sejak kira-kira lima bulan dulu lagi tentang nama beliau sebagai bakal Menteri Besar Selangor itu, malah saya telah bercakap dengan beberapa orang mengenainya.
Perkhabaran jtu muncul bila seorang pemimpin PKR Selangor ketika saya naik kereta dengannya untuk solat Jumaat, pada waktu itu lagi beliau sudah memberitahu saya tentang perkara tersebut.
Dr Fahmi yang merupakan Pengarah Institut Penyelidikan Selangor, sebuah badan pemikir untuk kerajaan negeri serta pernah berkhidmat dengan Anwar semasa Presiden PKR itu menjadi Penasihat Ekonomi Negeri Selamgor, dikatakan menjadi pilihan untuk ditonjolkan kerana bakat kepimpinan yang dimilikinya.
Soalnya, wajarkah Amirudin ditukar?
Memang menamakan calon Menteri Besar adalah hak kepimpinan mana-mana parti yang berjaya memenangi kerusi majoriti dan ini tidak terkecuali untuk negeri Selangor.
Tetapi, Amirudin tiada “dosa besar” yang menyebabkannya perlu dipancung serta merta, lagi pun kegagalan memperolehi majoriti dua pertiga bukan suatu isu sangat jika dilihat bagaimana ghairahnya seluruh pimpinan utama PN datang menggempur untuk menawan negeri tersebut.
Dengan serangan yang begitu hebat, berjaya memimpin untuk PH terus kekal dan tidak tumbang di Selangor sudah boleh dikira sebagai suatu kejayaan buat Amirudin.
Kegagalan memperolehi majoriti dua pertiga tidak harus dilihat sebagai kegagalan Amirudin seorang diri, sebaliknya mesti dianggap sebagai beban yang perlu dipikul secara bersama oleh semua kepimpinan parti untuk diperbaiki dan dilonjakkan lagi prestasi dalam pilihan raya yang seterusnya.
Sejak menerajui Selangor bermula 2018, Selangor boleh dikata aman, tenang dan tiada isu-isu besar yang melanda ketika di tangan Amirudin.
Selain itu, beliau juga disenangi oleh semua lapisan rakyat, daripada singgahsana istana hinggalah rakyat biasa di kampung serta desa.
Ditambah dengan kedudukan sebagai Naib Presiden PKR, keberadaannya di negeri terpenting dan termaju seperti Selangor ini amatlah sesuai sekali.
Pun begitu, jika Anwar tetap ingin meletakkan calon baru bagi mengisi kerusi Menteri Besar Selangor, proses itu sebaiknya dilakukan sekurang-kurangnya pada satu pertiga penggal yang ada sekarang.
Menukar Menteri Besar secara mendadak hanya mencetuskan polemik dan perbalahan yang tidak perlu dalam PKR.
Maknanya, sebagaimana dijanji Anwar sendiri dalam kempen PRN baru-baru ini untuk mengekalkan Amirudin, beliau mesti terus dikekalkan sebagai Menteri Besar Selangor buat ketika ini.
Setelah setahun atau setahun setengah beliau memegang jawatan itu, bersama di ketika yang sama Dr Fahmi diberi jawatan Exco terlebih dahulu untuk beliau memahami selok-belok pentadbiran dan bercampur dengan pegawai-pegawai kanan kerajaan, ketika itu barulah proses peralihan itu nampak cantik untuk dilakukan.
Amirudin pula, sesuai dengan pengalaman dan kedudukannya sebagai Naib Presiden PKR, sewajarnya dibawa ke pusat untuk mengemudi mana-mana kementerian yang selama ini dilihat lemah dan kurang berfungsi.
Agak-agak kementerian mana yang paling sesuai untuk Amirudin?
– ShahbudinHusin 16/08/2023.

4.7

3

votes
Article Rating
Kongsikan artikel ini


IKTIBAR KEPUTUSAN PRN, ANWAR HARUS SEGERA LAKUKAN PERUBAHAN DAN ROMBAKAN

PRN enam negeri sudah pun berakhir dan semua orang setuju bahawa keputusannya tidak cukup ampuh untuk menggugat kedudukan Anwar Ibrahim sebagai Perdana Menteri.
Ini bermakna, Anwar boleh mempertahankan kerajaan perpaduan yang sedang diterajuinya kini hingga PRU16 akan datang.
Tetapi, berdasarkan keputusan PRN di enam negeri itu, apakah jangkaan paling mudah untuk masa depan Anwar seterusnya?
Secara mudah, kalau kita bertanya kepada 10 orang, hampir semuanya sepakat mengatakan keputusan PRN itu meletakkan masa depan Anwar dalam bahaya.
Untuk mudah difahami lagi, daripada 10 orang yang ditanya itu, paling minima enam daripadanya pasti dengan berani mengatakan Anwar dan kerajaan perpaduan akan tamat riwayatnya pada PRU16 nanti.
Apa yang nyata, keputusan PRN lepas menunjukkan PH gagal mendapat sokongan pengundi Melayu yang memadai atau mencukupi untuk memenangi lebih banyak kerusi di enam-enam negeri terbabit.
Kemenangan kerusi PH lebih banyak disumbangkan oleh kesatuan sokongan daripada pengundi bukan Melayu semata-mata.
Dalam keadaan sedemikian, lebih malang lagi kerana UMNO yang merupakan rakan kongsi PH dan diharapkan dapat menambah sokongan, hampir secara total ditolak oleh pengundi-pengundi Melayu sendiri.
Dengan pengundi Melayu lebih memilih PN, khususnya Pas, terbentang kini ialah keberadaan UMNO tidak memberi nilai tambah dan tidak juga memberi tambah nilai kepada PH serta kerajaan perpaduan.
Apakah sekarang ini Anwar, pimpinan PH, BN dan kerajaan perpaduan turut menyedari hakikat yang sedang ditunjukkan Tuhan di depan mata sebelum tibanya PRU16?
Apakah plan B PH untuk menambah sokongan pengundi Melayu melalui kekuatan mereka sendiri atau berasakan sudah cukup dengan sokongan pengundi bukan Melayu saja?
Kalau benar-benar disedari, mengapa setelah hampir seminggu sejak keputusan PRN diumumkan, masih tiada apa-apa tindakbalas bimbang yang kedengaran ditunjukkan?
Kenapa semua senyap sunyi dan tiada sebarang mesyuarat khas parti diadakan?
Bila lagi Anwar hendak melakukan perubahan, rombakan dan menukar mana-mana pemegang jawatan dalam kerajaan, termasuk menteri, yang sejak lapan bulan lalu didapati gagal berfungsi dengan baik?
Bilakah juga mahu menggerakkan perancangan untuk menambah baik komunikasi, penyebaran maklumat, menjawab, menangkis serta melakukan serangan terhadap fitnah-fitnah yang berleluasa di media sosial terhadap kerajaan perpaduan?
Apakah agensi tertentu dan mereka yang terkait dengan komunikasi dan penyampaian maklumat kepada rakyat, di mana sebahagian besarnya dicop gagal oleh kalangan yang dekat dengan PH, PKR dan Anwar sendiri, masih mahu dikekalkan bergentayangan dengan jawatan masing-masing selepas keputusan PRN yang sepatutnya memberi pengajaran?
Atau masing-masing yang berada dalam kerajaan sudah berpuas hati dengan keputusan PRN itu iaitu Anwar selaku Perdana Menteri akhirnya tidak tergugat dan kerajaan perpaduan masih mampu bertahan selama empat tahun lagi?
Ataukah semua orang tidak peduli lagi apa nak jadi pada PRU seterusnya lantaran berasa sudah memadai dapat kekal bertahan hingga PRU16 di mana masing-masing sudah merasa jadi menteri, timbalan menteri, nikmat mendapat pelbagai jawatan dan kemudian tersedia pula pencen lumayan?
Ingatlah, jika semua masih ada rasa cinta untuk mempertahankan kerajaan perpaduan ini, tempoh kira-kira empat tahun lagi sebelum tibanya PRU16 bukanlah jangka masa yang lama.
Pejam celik pejam celik, menerpalah detik itu di depan mata kita semua.
Tidak segera melakukan sesuatu samalah seperti seorang yang sakit yang hanya menunggu detik kematian dengan berbaring di katil saja sepanjang masa.
Kepada PKR dan PH, apakah mereka mahu Anwar jadi Perdana Menteri selama sepenggal saja?
Selepas Anwar, tidak mahukah mereka melihat pemimpin PKR lain turut berpeluang jadi Perdana Menteri?
– ShahbudinHusin 17/08/2023.

3.7

3

votes
Article Rating
Kongsikan artikel ini


KAMI KEKAL TIGA NEGERI & MAJORITI DUA PERTIGA TAK BERUBAH – LOGIK APA SURUH SAYA BERHENTI, ANWAR TEMPELAK MAHIADDIN

Perdana Menteri Anwar Ibrahim membidas seteru politiknya Muhyiddin Yassin kerana mendesak dirinya supaya berundur susulan prestasi buruk Pakatan Harapan-BN pada pilihan raya negeri Sabtu lalu.
Bercakap kepada pemberita pagi ini, Anwar mempersoalkan logik di sebalik desakan pengerusi Perikatan Nasional itu, dan berkata gabungan PH-BN masih menguasai majoriti di parlimen.
“Dia buat perkiraan apa? Kita kekal kemenangan (di) tiga (negeri) , kita masih dapat majoriti dua pertiga ahli parlimen.
“Saya nasihatkan dia tumpu kes di mahkamah,” katanya kepada pemberita selepas merasmikan Majlis Pecah Tanah Residensi Wilayah dan Residensi Prihatin Madani serta Pusat Penjaja Madani di Desa Tasik Sungai Besi di Kuala Lumpur hari ini.
Sehari selepas Pilihan Raya Negeri (PRN) di enam negeri, Muhyiddin berkata kemenangan besar gabungan PN yang diterajui oleh PAS dan Bersatu adalah tanda

rakyat menolak kerajaan perpaduan

yang dipimpin Anwar dan Presiden Umno, Ahmad Zahid Hamidi.
Justeru, katanya, mereka perlu meletak jawatan dengan serta-merta.
Pada PRN 12 Ogos itu, PH-BN kekal di Pulau Pinang, Selangor dan Negeri Sembilan manakala PN juga terus berkuasa di Kedah, Terengganu dan Kelantan.
Sementara itu, Anwar juga tidak bersetuju dengan pendapat sesetengah pihak yang menyalahkan orang Melayu susulan prestasi buruk Pakatan Harapan-BN dalam enam pilihan raya negeri yang berakhir Sabtu lalu.
Katanya, keputusan tersebut – yang menyaksikan gabungan itu tewas di banyak kerusi majoriti Melayu – sebaliknya harus dijadikan sebagai cabaran oleh PH dan BN untuk menyantuni rakyat supaya memahami konsep Madani.
“Ia mengambil masa, saya tak setuju sesetengah pihak menyalahkan orang Melayu, menyalahkan (kononnya) kefahaman mereka bahawa mereka itu mudah terpengaruh dengan hasutan kaum dan agama, menakut-nakutkan Cina dan DAP.
“Saya tak setuju, ini satu cabaran dan kita cuba menyantuni dan jelaskan pada mereka,” katanya

lagi.
Sumber –
https://m.malaysiakini.com/news/676001

2.3

3

votes
Article Rating
Kongsikan artikel ini


GELOMBANG HIJAU TAK MUNGKIN LANDA DUA PRK JOHOR

Naib Presiden Umno Mohamed Khaled Nordin yakin “gelombang hijau” yang berlaku ketika PRN enam negeri baru-baru ini tidak akan berulang di Johor pada PRK di negeri itu bulan depan.
Beliau berkata ini kerana naratif pembangkang ketika PRN di enam negeri kononnya kerajaan perpaduan atau kerajaan pusat akan jatuh sekiranya pengundi memberi undi kepada pembangkang, terbukti tidak benar.
“(Terbukti) mana ada kerajaan pusat akan jatuh. Itu tidak mungkin berlaku dan faktor (naratif) itu tak boleh digunakan untuk PRK ini,” katanya kepada pemberita selepas mempengerusikan mesyuarat khas Barisan Nasional (BN) dan Pakatan Harapan (PH).
Khaled yang juga menteri pendidikan tinggi berkata walau apa pun keputusan PRK, kerajaan pusat akan berada pada tahap yang selesa.
“Atas sebab itu, pentingnya bagi mana-mana parti yang bertanding mestilah parti yang boleh bekerjasama dengan kerajaan pusat dan juga kerajaan negeri supaya rakyat tidak tercicir,” katanya yang juga pengerusi perhubungan Umno Johor dan pengerusi BN Johor.
Mengenai keyakinan beliau terhadap Amanah untuk mempertahankan kerusi Parlimen Pulai dan DUN Simpang Jeram, Khaled berkata kedua-dua kerusi berkenaan akan kekal milik Amanah dengan kerjasama mantap antara PH dan BN.
Terdahulu, mesyuarat khas secara tertutup lebih sejam itu turut dihadiri Timbalan Pengerusi PH Johor yang juga Pengerusi Amanah Johor Aminolhuda Hassan, Timbalan Pengerusi Amanah Johor Dzulkefly Ahmad dan Setiausaha Badan Perhubungan Umno Johor Abdul Halim Suleiman.
Suruhanjaya Pilihan Raya menetapkan penamaan calon bagi PRK Parlimen Pulai dan DUN Simpang Jeram pada 26 Ogos, diikuti pengundian awal pada 5 Sept dan hari pengundian 9 Sept.
Kerusi Parlimen Pulai dan DUN Simpang Jeram kosong susulan kematian penyandangnya Salahuddin Ayub pada 23 Julai lepas.
Sumber –
https://www.freemalaysiatoday.com/category/bahasa/tempatan/2023/08/18/gelombang-hijau-tak-mungkin-landa-prk-johor-kata-khaled/

5

1

vote
Article Rating
Kongsikan artikel ini


SESUAI KEBIMBANGAN NURUL IZZAH, ASPEK KOMUNIKASI ADALAH PERKARA NO 1 PERLU ROMBAKAN SEGERA

Naib Presiden PKR, Nurul Izzah Anwar baru-baru ini menyarankan kerajaan agar segera menambah baik komunikasi kerajaan dalam menyampaikan maklumat kepada rakyat.
Katanya, perkara itu perlu dilakukan selain untuk mendepani serta melawan politik ekstremisme dan rasuah yang terus menyengat, ia juga perlu dalam usaha untuk melaksana agenda reformasi, memastikan ekonomi rakyat bertambah baik, mendekati dan menjiwai anak muda serta pengundi wanita.
“Saya menyertai korus desakan agar agensi komunikasi kerajaan diperkukuh supaya inisiatif, kejayaan dan usaha murni kerajaan perpaduan sampai terus kepada rakyat.
“Jangan lupa, pertarungan akan tiba lagi nanti – maka usaha memenangi hati dan mendengar denyut jantung rakyat harus berjalan terus,” katanya dalam catatan di Instagramnya.
Sebagaimana banyak pihak sudah bercakap bahawa antara punca keputusan tidak memberangsangkan dicapai PH/BN dalam PRN baru-baru adalah kelemahan komunikasi, penerangan dan penyampaian maklumat kepada rakyat, Nurul Izzah juga nampaknya sedar hakikat tersebut.
Seiring dengan saranan serta kesedaran Nurul Izzah itu, saya ingin berkongsi pengalaman yang tanpa sengaja saya dilalui sehari sebelum pengundian PRN baru-baru ini.
Ketika menghadiri sebuah jamuan di rumah seorang kenalan pada Jumaat malam, 11 Ogos lalu, sekumpulan orang antara enam atau tujuh orang yang duduk semeja dengan saya berbual-bual tentang pengundian yang akan berlangsung pada esok harinya.
Seorang daripada mereka berkata, harapannya ialah mahu melihat keputusan PRN itu nanti mampu menjatuhkan kerajaan perpaduan pimpinan Anwar Ibrahim.
Mereka yang lain yang mendengar kata-kata itu ternampak bersetuju dengan perkara itu dan mengangguk-angguk sambil menikmati makanan yang dihidangkan.
Saya kemudian menyampuk dengan mengatakan PRN ini hanya pilihan raya peringkat negeri dan tidak mampu menukar kedudukan kerajaan di peringkat pusat, biar apa sekali pun keputusannya.
Seorang yang lain pula berkata, masalah utama PH ialah mereka tidak ternampak berbuat apa-apa sejak lapan bulan memegang kuasa dan itulah sebabnya pertukaran kerajaan begitu diperlukan.
Ketika itu, saya tidak membalas panjang, cuma sekadar berkata, “banyak sebenarnya yang dilakukan kerajaan.”
Walaupun panjang lagi perbualan di meja makan selepas itu, tetapi kata-kata “PH tidak ternampak berbuat apa-apa sejak lapan bulan memegang kuasa” amat membekas dalam fikiran saya, diikuti pula sepanjang di meja makan itu, keghairahan mereka berbual untuk akhirnya melihat kerajaan perpaduan dijatuhkan begitu bersemarak sekali.
Sejak itu saya sering berfikir, kenapa masih ada yang sampai tidak nampak apa yang dilakukan oleh kerajaan untuk rakyat sejak lapan bulan lalu?
Apakah kerana mereka memang sedia membenci PH atau Anwar, lalu menutup mata dan telinga kepada apa juga maklumat yang diterima?
Apa pun keadaannya, yang nyata, inilah satu petanda lemahnya komunikasi dan sistem penyampaian maklumat daripada kerajaan kepada rakyat.
Kalau maklumat sampai kepada mereka, tidak mungkin ada seseorang yang waras dan berakal tergamak untuk berkata, “PH tidak ternampak berbuat apa-apa” secara terbuka, walhal banyak sekali kebaikan di depan mata telah dilakukan oleh kerajaan perpaduan ini.
Sama ada mereka membenci PH, tidak menonton televisyen, tidak membaca akhbar atau tidak memiliki akaun media sosial, sepatutnya mesti ada ada kaedah bagaimana sesuatu maklumat dan kebaikan kerajaan dapat disampaikan kepada rakyat.
Jika maklumat tentang tarikh puasa atau hari raya boleh sampai kepada rakyat tak kira walau di mana mereka berada, tidak ada sebab kebaikan kerajaan atau jawapan kepada fitnah-fitnah tidak boleh disampaikan.
Bukankah kerajaan ada pelbagai saluran media – daripada televisyen, radio, akhbar, portal berita, media sosial dan pelbagai lagi?
Selain itu, ada pula pelbagai jentera parti berkaitan komunikasi dan penerangan.
Di mana semua itu dalam membantu kerajaan?
Ringkas cerita, susulan serangan berpanjangan kepada kerajaan perpaduan sejak lapan bulan lalu, diikuti keputusan PRN enam negeri baru-baru ini, jika ia merupakan “wake-up call” agar segera bangun dan berlari untuk bekerja, maka perubahan dan rombakan yang paling awal wajib dilakukan ialah berkaitan komunikasi, penyampaian maklumat dan menjawab segala macam fitnah yang bertebaran.
Dalam konteks komunikasi tersebut, mereka yang sedia ada – daripada yang berjawatan menteri, ketua agensi, ketua pengarah dan lain-lainnya, semua itu harus segera diperbaiki, ditukar, diganti atau dipecat – mengikut keperluan dan kesesuaian, asal Anwar dapat dielakkan daripada ditumbangkan.
Tanpa keberanian melakukan sesuatu yang drastik dan luar biasa, keputusan PRU16 empat tahun lagi tidak akan jauh berbeza dengan PRN baru-baru ini. –
 ShahbudinHusin 19/08/2023.

5

2

votes
Article Rating
Kongsikan artikel ini


TUNGGU PEMILIHAN UMNO UNTUK BUANG ZAHID HAMIDI, BUKANKAH DIA DAPAT JAWATAN MELALUI USUL TIADA PERTANDINGAN YANG DISETUJUI AKAR UMBI?

Berikutan prestasi buruk UMNO pada PRN enam negeri baru-baru ini, melantun-lantun desakan diasakkan agar Ahmad Zahid Hamidi meletak jawatan sebagai Presiden UMNO.
Persoalan pertama, jika Zahid Hamidi meletak jawatan, apakah masalah UMNO akan serta-merta selesai dan ia selepas itu terus mampu mencapai keputusan gemilang pada PRU16 akan datang?
Persoalan kedua, kalau Zahid Hamidi meletak jawatan juga, siapakah yang mahu diletakkan sebagai penggantinya?
Kiranya pengganti yang akan mengambil alih itu ialah Mohamad Hasan atas kedudukannya sebagai Timbalan Presiden sekarang ini, sejauh mana beliau ada keajaiban untuk memulihkan UMNO?
Jangan-jangan kerja pertamanya nanti adalah mengunjungi rumah Ketua Pembangkang Hamzah Zainuddin sekali lagi, setelah kali pertama melakukannya sebaik keputusan PRU15 diumumkan baru-baru ini?
Sebelum menemui jawapan dalam kedua-dua persoalan di atas, harus disedari bahawa Zahid Hamidi berjaya menduduki jawatan Presiden UMNO pada pemilihan lalu secara tidak bertanding adalah berdasarkan usul tidak membenarkan pertandingan bagi dua jawatan tertinggi UMNO yang mana ia disokong sebulat suara oleh akar umbi parti itu sendiri.
Nah…kenapa sekarang bila kalah PRN, hanya Zahid Hamidi seorang yang diminta berundur pergi?
Selain ketetapan meletakkan Zahid Hamidi selaku Presiden UMNO adalah keputusan sebulat suara para perwakilan yang menyokong usul tiada pertandingan itu, ini bermakna kekalahan yang diterima UMNO dalam PRN baru-baru ini tidak boleh dibebankan kepada Presiden UMNO saja.
Apakah Timbalan Presiden UMNO yang juga menang tidak bertanding, tidak bersalah?
Dalam bahasa paling mudah dan melihat apa yang berlaku kepada UMNO kini, sementara Zahid Hamidi sering dicop sebagai beban utama, parti itu sebenarnya perlu perubahan total dan tidak mencukupi dengan hanya Presiden saja diundurkan jika inginkan hasil yang benar-benar berbeza dalam perjuangan masa depannya.
Ini kerana, jika Zahid Hamidi saja diundurkan, pengganti dan sususan di bawahnya masih mereka yang gagal yang berada dalam pakej Presiden UMNO sebelum ini.
Adalah sukar diyakini mereka yang sama-sama gagal bersama Zahid Hamidi untuk diletakkan harapan agar mampu berbuat lebih baik bagi memulihkan UMNO.
Pokoknya, selagi Zahid Hamidi disokong kepimpinan UMNO, beliau harus terus memegang jawatannya sekarang sehingga tamat tempoh.
Satu-satunya cara, jika semua orang mahu merubah UMNO dan membuang Zahid Hamidi, kepimpinan sedia ada mesti meletakkan jawatan dengan segera secara beramai-ramai agar satu pemilihan kepimpinan baru dapat diadakan.
Kemudian, mereka yang berada dalam kelompok kepimpinan tidak harus lagi menawarkan diri bertanding apa-apa jawatan, sebaliknya mesti turut berundur mengiringi pemergian Zahid Hamidi.
Hanya dengan itu, barulah wajah UMNO dapat dijelmakan dengan kepimpinan baru yang segar serta mereka juga mempunyai masa yang mencukupi untuk memulihkan keyakinan rakyat menjelang PRU16 yang dijangka diadakan pada tahun 2027 akan datang.
Tetapi, siapa dalam kepimpinan UMNO yang sedia berbuat demikian?
jika tiada yang sedia, pilihan yang tinggal hanyalah dengan semua pihak berlapang dada, kembali bersatu dan berganding tenaga memperkukuh kedudukan UMNO bersama-sama Zahid Hamidi yang telah dipersetujui menerajui UMNO sehingga tempohnya memegang jawatan itu berakhir pada 2026 akan datang.
Dalam pemilihan itu nanti, inilah masa yang terbaik untuk melakukan perubahan yang sewajarnya sebelum ketibaan PRU16.
Namun, jika pemilihan tahun 2026 juga dipersetujui untuk ditangguh lagi selama 18 bulan bagi membolehkan PRU16 diadakan terlebih dahulu dan pemilihan hanya dijadualkan enam bulan selepas PRU16 pada tahun 2027 itu sebagaimana usul dalam pindaan perlembagaan yang telah diluluskan, di mana ini bermakna Zahid Hamidi masih menerajui UMNO dan BN, anggap sajalah PRU itu nanti sebagai detik hidup mati yang mesti dilalui dan dilawan habis-habisan.
Sebagai ikhtiar terakhir barangkali, yang tinggal hanyalah banyakkan sama membaca doa tolak bala kepada Tuhan Yang Maha Esa.
– ShahbudinHusin 19/08/2023.

0

0

votes
Article Rating
Kongsikan artikel ini


GUNA TEMA HARI MERDEKA YANG BERBEZA PERBUATAN DERHAKA KEPADA RAJA?

Sambutan Hari Kebangsaan adalah acara rasmi negara yang diadakan setiap tahun bagi memperingati tarikh kemerdekaan Malaysia.
Setiap tahun, Yang Dipertuan Agong selaku ketua negara akan bersama-sama dengan pimpinan negara dan rakyat jelata untuk menyertai sambutannya yang biasanya diadakan di Dataran Merdeka, Kuala Lumpur.
Ia juga merupakan cuti umum sebagai tanda ia perlu dirai dan diingati oleh semua tanpa mengira siapa mereka.
Oleh kerana ia merupakan acara negara, maka sambutan akan diuruskan oleh kerajaan semasa, termasuk berkaitan pemilihan tema sambutannya.
Untuk tahun ini, tema yang dipilih ialah Malaysia Madani – Tekad Perpaduan Penuhi Harapan.
Setiap tahun, tema yang dipilih adalah berdasarkan kesesuaian dengan keadaan semasa.
Pada tahun 2022 ketika Ismail Sabri menjadi Perdana Menteri, temanya ialah Keuarga Malaysia Teguh Bersama.
Pada tahun 2020 dan 2021 ketika Mahiaddin Md Yasin sebagai Perdana Menteri, tema yang digunakan adalah Malaysia Prihatin.
Pada tahun 2018, ketika Tun Mahathir Mohamad menjadi Perdana Menteri, tema yang dipilih – Sayangi Malaysiaku sebagai meraikan pembentukan kerajaan baru selepas PH berjaya mengambil alih kerajaan daripada BN.
Sebelum itu, pada 2009 ketika mula-mula Najib Razak dilantik sebagai Perdana Menteri, tema yang digunapakai ialah 1Malaysia – Rakyat Didahulukan, Pencapaian Diutamakan, sementara pada 2010 dan 2011, temanya adalah 1Malaysia Menjana Transformasi.
Daripada tahun 2000 hingga 2006 pula, tema yang dipersetujui ialah Keranamu Malaysia dan pada 2007 dan 2008 iaitu tahun-tahun terakhir Tun Abdullah Badawi sebagai Perdana Menteri, tema sambutan Hari Kebangsaan ialah Malaysiaku Gemilang dan Perpaduan Teras Kejayaan.
Berdasarkan semua rentetan tema itu, atas logik apa empat negeri PN tiba-tiba mahu menggunakan tema mereka sendiri bagi sambutan Hari Kebangsaan tahun ini?
Atas logik apa juga yang menyebabkan mereka tidak setuju dengan tema “Malaysia Malaysia – Tekad Perpaduan Penuhi Harapan” yang digunakan oleh kerajaan perpaduan pimpinan Anwar Ibrahim?
PN sebaliknya mahu menggunakan tema mereka sendiri iaitu Teguh Muafakat Malaysia Sejahtera.
Sedarkah PN bahawa tema Hari Kebangsaan tahun ini dipilih oleh kerajaan yang dipilih oleh Yang Dipertuan Agong melalui keputusan kabinet dan bukan suka-suka dipilih oleh Anwar Ibrahim, PH, BN atau DAP?
Parti politik langsung tiada kena mengena dengan sambutan Hari Kebangsaan dan oleh kerana acara sambutannya setiap tahun dihadiri okeh Agong selaku ketua negara, bukankah semua negeri, parti dan rakyat mesti bersatu hati meraikannya?
Jadi, kenapa PN mahu mempolitikkannya dan tidak boleh hormat acara rasmi negara yang dihadiri oleh Agong, bahkan ingin berbeza tema pula?
Ajaran apa yang PN cuba semai sekarang ini?
Apakah mereka cuba derhaka kepada Raja?
– ShahbudinHusin 20/08/2023.

5

2

votes
Article Rating
Kongsikan artikel ini


SELEPAS PRN BERAKHIR, KE MANA PROKLAMASI MELAYU?

Di sebalik keputusan PRN yang memperlihatkan PN, khususnya Pas berjaya memperolehi majoriti undi Melayu, dalam masa yang sama ia juga adalah berita pedih buat Tun Mahathir Mohamad yang memperjuangkan Proklamasi Orang Melayu atau POM.
Tanpa kelompok itu terlibat dalam kempen, cubaan meletakkan 17 nama sebagai calon tidak diendahkan, tiada mana-mana pemimpinnya, termasuk Tun Mahathir yang turun padang berkempen dan malah POM tidak pun menjadi sebutan sesiapa yang bertanding, hakikatnya PN tetap berjaya meletakkan dirinya sebagai pencabar unggul kepada PH/BN.
Lalu, ke mana perjuangan POM selepas ini?
Kalau diteliti, perjuangan POM ini digerakkan hanya setelah Tun Mahathir yang sebelumnya bersama Pejuang dan GTA, kalah dengan parah pada PRU15 lalu.
Untuk itu, sekurang-kurangnya ada dua tujuan POM itu digerakkan:-
Pertama, untuk menekan dan menjatuhkan Anwar Ibrahim yang memang merupakan musuh Tun Mahathir dan telah berkali-kali cuba dihalangnya daripada menjadi Perdana Menteri.
Kedua, untuk memperlihatkan Tun Mahathir masih relevan dalam politik negara serta menjadikan dirinya ada tiket untuk bersama-sama dengan PN yang merupakan satu-satunya blok pembangkang yang ada dalam negara ini.
Berdasatkan keputusan PRU15 di mana semua calon Pejuang hilang deposit, Tun Mahathir sedar beliau tidak boleh lagi berjuang melalui blok ketiga, terutama dalam usahanya yang tidak pernah terhenti mahu menjatuhkan Anwar.
Namun, untuk beliau terus bersama PN, tentu ada sedikit rasa malu dalam dirinya berikutan perbalahannya dengan Mahiaddin Md Yasin pada 2020 lalu selepas berlakunya peristiwa Langkah Sheraton.
Setidak-tidaknya, dengan menggagaskan POM, rasa malu untuk kembali bertaut dengan Mahiaddin yang pernah memecatnya daripada Bersatu itu dapatlah dilindungi, kononnya demi untuk membela nasib orang-orang Melayu.
Itulah yang terjadi di mana setelah sedikit sebanyak menggerakkan POM dengan pelbagai aktiviti, Tun Mahathir akhirnya membuka mulut dan menyatakan sedia bekerjasama dengan Mahiaddin.
Kedua-dua mereka telah bertemu sebelum PRN lalu.
Pun begitu, berikutan Mahiaddin kekal sejuk dan tidak menunjukkan jiwa sepenuh hati dalam pertemuan itu, begitu juga dengan Hamzah Zainuddin selaku Ketua Pemvangkang dan Setiausaha Agung PN/Bersatu, turut tidak berlebih-lebihan dalam memberi respon kepada POM dan Tun Mahathir, sudahnya tiada apa-apa jalinan kerjasama yang berjaya terbina.
Sebelum penamaan calon, seorang utusan POM telah datang menemui Hamzah dengan membawa 17 nama bagi dipertimbangkan sebagai calon PRN atas tiket PN.
Malangnya, tiada satu pun nama yang dihantar itu diberi pertimbangan oleh PN.
Maka itu, walaupun sebelum ini POM agak riuh rendah dengan pelbagai peogram dan mengeluarkan kenyataan atas banyak isu, disebabkan tidak berjaya menumpang sebagai calon atas nama PN itu, mereka akhirnya senyap sunyi dan langsung tidak berbunyi sepanjang tempoh kempen PRN diadakan.
Pendek kata, dengan tidak ada wakil POM menjadi calon, seterusnya tidak turun membantu berkempen dan POM juga tidak disebut sepanjang kempen, gagasan perjuangan Tun Mahathir itu pada hakikatnya telah dilupakan terus ketika kempen PRN yang lalu.
Ertinya, walaupun PN berjaya memenangi majoriti undi Melayu dan menawan sebahagian besar kawasan Melayu, ia bukanlah disebabkan oleh POM.
Jauh sekali ada cop jari dan peranan daripada Tun Mahathir atas kejayaan PN itu.
Sekali lagi, ke mana POM selepas ini, terutama Tun Mahathir tentunya belum padam lagi ghairahnya daripada mahu menjatuhkan Anwar?
Apakah sebagai pilihan setelah tiada lagi pilihan, Tun Mahathir akhirnya akan menyertai Pas?
– ShahbudinHusin 21/08/2023.

5

4

votes
Article Rating
Kongsikan artikel ini


TIDAK MUNGKIN ADA AHLI PARLIMEN BN BERANI LETAK JAWATAN

Entah sudah kali yang ke berapa, kini sekali lagi muncul perkhabaran kononnya ada sejumlah Ahli Parlimen BN akan meletakkan jawatan dengan tujuan untuk menjatuhkan kerajaan perpaduan.
Kali ini dikatakan ada seramai tujuh Ahli Parlimen BN akan berbuat demikian.
Diberitakan mereka akan meletakkan jawatan bagi membolehkan pilihanraya kecil diadakan dan selepas Ahli-Ahli Parlimen berkenaan menang semula, mereka akan segera bekerjasama dengan PN untuk mengerakkan pertukaran kerajaan.
Walaupun tidak disebut identiti siapa tujuh Ahli Parlimen itu, mereka terbabit difahamkan ialah empat dari Johor dan masing-masing satu dari Pahang, Sabah dan sebuah negeri di sebelah utara.
Memandangkan jumlah Ahli Parlimen BN hanya ada 30 – 26 UMNO, 2 MCA dan masing-masing 1 daipada MIC dan PBRS, barangkali tidaklah terlalu sukar meneka-neka siapa tujuh Ahli Parlimen berkenaan.
Sebagai respon awal kepada perkara itu, Presiden UMNO, Ahmad Zahid Hamidi mengatakannya semuanya hanya khabar angin semata-mata.
Kenyataan Zahid Hamidi itu boleh dikata hampir 100 peratus adalah benar.
Asas paling kukuh untuk menyokong kebenaran kata-kata Zahid Hamidi itu adalah kerana mereka tidak mungkin berani untuk berbuat demikian.
Ahli-Ahi Parlimen berkenaan bukan saja masih sayang dengan status Ahli Parlimen masing-masing, malah mereka juga takut kalah jika bertanding semula.
Selama ini hidup mati mereka dalam perjuangan adalah dengan menumpang nama UMNO, bukan atas kekuatan peribadi yang dimiliki.
Kemungkinan mereka mampu menang semula jika bertanding atas tiket parti lain adalah perkara yang sukar untuk dijangka.
Selebihnya pula, kalau diperhalusi identiti palling mungkin siapa tujuh Ahli Parlimen terbabit, tiada seorang pun daripada mereka itu didapati memiliki hati yang keras, tegas, berani mengambil risiko dan punya rekod melawan yang boleh dibanggakan.
Tak pasti dengan tujuan apa perkara ini diheboh-hebohkan kembali, mungkin ada maksud tersirat yang berbagai di sebaliknya.
Yang penting, diharapkan pimpinan kerajaan perpaduan tidak terganggu dengan khabar angin ini.
Tenang-tenang saja dengan perkhabaran berulang-ulang ini.
Mereka perlu lebih menumpukan sepenuh masa dan tenaga untuk memperbaiki lagi khidmat kepada rakyat kerana cabaran politik yang sebenar selepas ini ialah PRU16 yang akan berlangsung kira-kira empat tahun lagi.
PN juga sebaik-baiknya tidak usah terpedaya dan memasang angan-angan lagi mahu menjatuhkan kerajaan di pertengahan penggal atau melalui tebuk atap sebagaimana dilakukan pada 2020 lalu.
Sebaik berakhirnya PRN, banyak kerja harus mereka lakukan untuk memberi cabaran yang sebenar kepada PH/BN dan kerajaan perpaduan dalam PRU16 akan datang.
Lupakan sajalah cerita-cerita mahu menjadi kerajaan dengan cara bukan melalui pilihanraya.
Dalam apa juga perkara yang diimpikan, ia terlalu sukar menjadi kenyataan kalau tanpa disertai dengan keberanian.
– ShahbudinHusin 22/08/2023.

4.5

6

votes
Article Rating
Kongsikan artikel ini


DUA NEGERI PN TOLAK GUNA LOGO, TEMA ALTERNATIF BAGI SAMBUT HARI MERDEKA

Dua negeri di bawah tadbiran PN akhirnya membuat keputusan akan menggunakan logo dan tema yang sama dengan Kerajaan Persekutuan bagi sambutan Hari Kebangsaan pada 31 Ogos ini.
Dua negeri berkenaan ialah Terengganu dan Kelantan.
Dengan pendirian tersebut, ia bermakna kedua-dua negeri itu menolak cadangan Pemuda PN agar negeri-negeri tadbiran gabungan itu menggunakan logo dan tema yang berbeza dengan kerajaan pusat.
Dua hari lalu, Menteri Besar Terengganu, Ahmad Shamsuri Mokhtar mengumumkan, kerajaan negeri pimpinannya akan menggunakan logo dan tema yang selari dengan Kerajaan Persekutuan bagi sambutan Hari Kebangsaan tahun ini.
Beliau berkata, persiapan bagi sambutan ulang tahun hari bersejarah yang akan diraikan di peringkat negeri itu telah diatur dan diteruskan seperti biasa.
Hari ini pula kerajaan Kelantan membuat pendirian yang sama.
Timbalan Menteri Besar Kelantan, Mohamad Fadzil Hassan berkata, kerajaan negeri itu yang diterajui PAS tidak akan menggunakan tema dan logo alternatif sebagaimana dicadangkan oleh Pemuda PN.
Sebaliknya, beliau berkata, mereka akan menggunakan tema yang sama seperti diputuskan Kerajaan Persekutuan.
“Kerajaan Kelantan akan kekalkan tema sambutan Hari Kebangsaan sebagaimana ditetapkan di peringkat Kerajaan Persekutuan.
“Kita akan gunakan tema ‘Malaysia Madani: Tekad Perpaduan, Penuhi Harapan yang ditambah dengan perkataan “Membangun Bersama Islam”
“Kita juga guna logo yang sama dengan Kerajaan Persekutuan,” katanya lagi.
Dengan ini, wajar diucapkan tahniah kepada kepimpinan kerajaan Terengganu dan Kelantan atas sikap kematangan dan pemahaman mereka berkaitan sambutan Hari Kebangsaan.
Kedua-dua kerajaan negeri juga nampaknya sedar bahawa sambutan Hari Kebangsaan bukanlah acara politik dan tidak wajar dipolitikkan untuk meraih laba politik yang hanya mengundang bibit-bibit perpecahan.
Bagaimanapun, dua lagi negeri yang ditadbir PN iaitu Perlis dan Kedah masih belum membuat sebarang pengumuman atau keputusan berkenaan perkara tersebut.
Apakah mereka juga akan menuruti langkah Terengganu dan Kelantan?
Atau mereka akan menerima cadangan Pemuda PN?
– ShahbudinHusin 23/08/2023.

4.7

3

votes
Article Rating
Kongsikan artikel ini


PENGUNDI TIGA PRK BOLEH BERPERANAN ‘TUTUP TERUS’ CERITA-CERITA TUKAR KERAJAAN

Cerita dan cita-cita pembangkang untuk menjatuhkan kerajaan sepertinya masih bagai sebuah hikayat yang belum ada titik penamat.
Pantang ada kesempatan dan terbuka peluang, itulah yang sentiasa ingin mereka lakukan.
Meski PRN sudah berakhir dan mereka terbukti gagal untuk menjadikan keputusan pilihan raya itu sebagai pemangkin untuk menjatuhkan kerajaan. tiga PRK yang menyusul pula nampaknya cuba digunakan untuk maksud yang sama.
Tiga PRK berkenaan kalah Pulai, Simpang Jeram dan Pelangai.
Melihat bagaimana mereka bercakap untuk menghadapi PRK itu, khususnya Pulai dan Simpang Jeram yang hari penamaan calonnya adalah Sabtu, 26 Ogos ini, PN dilihat tetap mahu menjadiikannya sebagai isyarat penolakan rakyat terhadap kerajaan dan Anwar Ibrahim selaku Perdana Menteri.
Dalam beberapa video ceramah PRK itu yang tersebar di media sosial, PN dengan jelas sudah mula membakar perasaan pengundi di kedua-dua PRK itu untuk tidak mengundi parti yang mewakili kerajaan.
Mesejnya, walaupun diketahui keputusannya nanti tidak mampu mengubah kerajaan, tidak lain ialah sebagai isyarat kerajaan sedia ditolak rakyat.
Untuk apa isyarat itu mahu ditunjukkan?
Kalau ikut logik, setelah PRN enam negeri berakhir yang memperlihatkan kedudukan Anwar tidak tergugat hasil daripada keputussnnya, mereka sepatutnya berlapang dada dan menunggu PRU16 akan datang saja jika ingin bercakap semula tentang hasrat menukar kerajaan.
Ini tidak, masih lagi tak habis-habis nak menjatuhkan kerajaan.
Begitu juga dengan PRK Pelangai yang akan diadakan selepas Pulai dan Simpang Jeram nanti, oleh kerana di situ nanti UMNO yang akan bertanding, sekali lagi ia mahu digunakan sebagai medan untuk menunjukkan oang Melayu tidak menyokong parti itu.
Seharusnya PN dalam hal ini mesti menunjukkan jiwa besar dan bersama-sama dengan kerajaan membina semula negara ini, khususnya dalam hal berkaitan pemulihan ekonomi dan memberi kesejahteraaan kepada rakyat.
PRK yang diadakan hanyalah sekadar untuk mengisi kedudukan wakil rakyat yang kosong berikutan berlakunya kematian penyandang sebelumnya.
Ia tidak lebih daripada itu.
Pun begitu, untuk menutup cerita-cerita menukar kerajaan ini daripada terus dimainkan dan PN terus ghairah untuk menebuk atap sekali lagi, pengundi di tiga PRK yang bakal tiba ini boleh memainkan peranan mereka.
Caranya ialah dengan memastikan parti yang mewakili kerajaan terus diberi kemenangan sebagaimana keputusan yang dicapai sebelum ini.
Hanya dengan cara itu saja yang boleh membuatkan mereka sedar dan tidak lagi bercakap soal untuk menukar kerajaan dengan ghairahnya.
Ayuh pengundi Pulai, Simpang Jeram dan Pelangai – buktikanlah bahawa membina masa depan negara bersama kerajaan sedia ada adalah pilihan sebenar yang diingini berbanding memenuhi cita-cita ahli politik yang sentiasa kemaruk terhadap kuasa.
– ShahbudinHusin 24/08/2023.

3.5

2

votes
Article Rating
Kongsikan artikel ini


TAK RASA MALUKAH MAHIADDIN BILA MENANTUNYA KINI BURUAN INTERPOL, MACAM MANA NAK JADI PM SEMULA?

Menantu Mahiaddin Md Yasin kini sah diletakkan dalam notis merah Interpol atau Polis Antarabangsa untuk ditangkap dan dibawa balik ke Malaysia.
Ini bermakna, Muhamad Adlan Behran sekarang adalah orang buruan pihak berkuasa di peringkat antarabangsa dan dicari di seluruh dunia.
Turut bersama diburu Interpol ialah seorang peguam, Mansoor Saat.
Kedua-dua mereka dikehendaki SPRM untuk disiasat berkaitan dakwaan rasuah berhubung projek melibatkan pendaftaran dan penyimpanan maklumat biometrik untuk pekerja asing.
Kedua-dua mereka dipercayai melarikan diri ke luar negara sejak bulan Mei tahun ini.
Ketua Polis Negara, Razarudin Husain hari ini mengesahkan berkaitan notis merah terhadap kedua-dua suspek yang dikehendaki SPRM itu.
“Ya,sudah. Tindakan notis merah telah dikenakan terhadap mereka,” katanya.
Muhammad Adlan sebelum ini, melalui peguamnya, mengeluarkan kenyataan yang mendakwa dia menjadi sasaran secara tidak sah oleh SPRM yang menyebabkannya menderita dan berada di ambang kehancuran dari segi kewangan.
Dia juga mendakwa akaun bank, baik peribadi mahupun yang dikaitkan dengan syarikatnya, telah dibekukan tanpa notis.
Bagi Mansoor pula, dia mendakwa bahawa dia menjadi mangsa penganiayaan politik.
Dengan disenaraikan dalam notis merah Interpol ini, tak rasa malukah Mahiaddin dengan apa yang sedang berlaku dan diperbualkan ramai?
Di mata umum, gambaran yang terpampang dan sedang diperkatakan ramai ialah – menantu seorang bekas Perdana Menteri sedang diburu dan dan kini diletakkan dalam notis merah Interpol berikutan enggan menyerah diri.
Di mana rasa tanggungjawab Mahiaddin sebagai pemimpin dan bekas Perdana Menteri?
Jika tidak boleh meminta menantunya untuk menyerah diri, beliau tentunya boleh meminta anak perempuannya iaitu isteri Muhammad Adlan untuk memujuk suaminya agar segera kembali dan menyerah diri kepada SPRM.
Lagi pun berapa lama mahu melarikan diri dan bersembunyi?
Kenapa Mahiaddin tidak melakukannya?
Terpenting sekali, macam mana nak jadi Perdana Menteri semula jika perkara penting seperti ini pun iaitu memastikan menantu sendiri patuh kepada undang-undang gagal dilakukan?
– ShahbudinHusin 25/08/2023.

4.5

4

votes
Article Rating
Kongsikan artikel ini


YABEDA BEDUUU…KECEWA LAGILAH GENG-GENG PENEBUK ATAP

Di sebalik desakan masih kedengaran mahukannya meletak jawatan, Presiden UMNO, Ahmad Zahid Hamidi nampaknya bertegas enggan tunduk terhadap apa jua tekanan.
Katanya, pihak yang ingin menjatuhkannya perlu menunggu tiga tahun akan datang ketika masa pemilihan UMNO diadakan.
Zahid Hamidi yang juga Timbalan Perdana Menteri berkata, pihak terbabit harus menghormati sistem demokrasi dalam parti sekiranya berhasrat menukar kepimpinannya.
Menurut beliau, ketika ini ada suara mendesak kepimpinan parti ditukar, namun pada masa sama ada pihak lain pula menyokongnya seperti disuarakan dalam Solidariti Wanita UMNO Pertahan Presiden yang diadakan di ibu negara semalam.
“Tetapi kalau berhajat sama ada orang dalam yang dipengaruhi oleh orang luar untuk menukar kepimpinan, maka tunggulah UMNO mengadakan pemilihan semula, tiga tahun akan datang,” katanya selepas merasmikan sebuah program di Johor Bahru.
Berita selanjutnya di sini –
https://www.freemalaysiatoday.com/category/bahasa/tempatan/2023/08/25/tunggu-pemilihan-3-tahun-lagi-zahid-jawab-desakan-letak-jawatan-presiden-umno/
Dengan kenyataan atau lebih tepat penegasan itu, bermakna Zahid Hamidi tidak sesekali akan berundur daripada jawatannya.
Biar apa dan bagaimana sekalipun desakan yang timbul, keputusan PRN enam negeri baru-baru ini yang disifatkan sebagai tamparan kedua kepada UMNO selepas keputusan PRU15 lalu, ia jelas tidak mampu menggoncang kedudukan Zahid Hamidi selaku Presiden UMNO.
Beliau akan terus mempertahankan jawatannya sehingga habis penggal, malah seolah-olah mencabar jika ada pihak yang mahu menjatuhkannya agar berlawan dengannya dalam pemilhan UMNO tiga tahun akan datang.
Dalam senario ini, kalau kita perhatikan, yang kuat mendesak Zahid Hamidi agar berundur bukanlah daripada kalangan dalam kelimpinan UMNO.
Mereka di dalam UMNO, terutama kepimpinan tertinggi, boleh dikata masih solid berdiri, bersama dan menyokong kepimpinannya.
Yang kuat mendesak itu adalah mereka yang berada di luar UMNO, bukan dalam entiti kepimpinan dan seorang dua dalam UMNO yang baru-baru ini dilucutkan jawatan daripada GLC.
Maksud desakan itu adalah jelas iaitu apabila Zahid Hamidi berjaya diundurkan, ia seterusnya akan digunakan untuk menggugat kedudukan Anwar Ibrahim dengan cara membawa UMNO keluar daripada kerajaan perpaduan.
Mudah kata, agenda mendesak Zahid Hamidi berundur adalah agenda penebuk-penebuk atap untuk menjatuhkan kerajaan dan mewujudkan sebuah kerajaan baru yang lain.
Siapa kerajaan baru itu tentulah sudah boleh dijangka dengan mudah oleh kita semua.
Mahukah kita sigagal jadi Perdana Menteri sekali lagi?
Tetapi, dengan penegasan Zahid Hamidi tidak sesekali akan berundur, malah memberi bayangan akan mempertahankan lagi jawatannnya dalam pemilihan UMNO tiga tahun akan datang, maka kecewa dan kecundang lagilah impian serta mimpi geng-geng penebuk atap tersebut.
Ya beda beduuu….yang penting – kekalkan Anwar hingga habis penggal, nak jatuhkan kerajaan, tunggu PRU16 akan datang.
– ShahbudinHusin 26/07/2023.

4

4

votes
Article Rating
Kongsikan artikel ini


PEMBELAJARAN HADIS 40 – MCA KINI SETUJU, PAS SOKONG PENUH

MCA menyatakan mereka kini berpuas hati dengan rancangan Kementerian Pelajaran Malaysia (KPM) mengajarkan modul Penghayatan Hadis 40 Imam Nawawi selepas mendapat penjelasn Perdana Menteri Anwar Ibrahim.
Presiden MCA Wee Ka Siang bagaimanapun berkata, penjelasan mengenai kaedah pelaksanaan modul berkenaan sepatutnya dibuat lebih awal supaya ia tidak terdedah kepada salah tafsir khususnya dalam kalangan bukan Islam.
Menurut Wee, pertikaian timbul susulan perkataan “rintis” seperti yang dilaporkan beberapa media dan membawa gambaran ia akan diperluaskan kepada institusi selain dari sekolah agama.
Ujarnya penjelasan perlu dibuat daripada awal memandangkan perkataan “rintis” dan “diperluaskan” yang digunakan, membuat ramai masyarakat bukan Islam tidak faham kerana penjelasannya dilihat tergantung di situ saja.
“Apa yang menjadi reaksi (tentangan) masyarakat ialah sebelumnya perkataan yang digunakan bagi pengenalan modul itu adalah ‘projek rintis’ yang kemudiannya akan diperluaskan kepada semua sekolah menengah kebangsaan (SMK).

“Maka sudah tentu ia akan terdedah kepada penterjemahan dan pentafsiran yang berlainan,” katanya seperti dipetik

Harian Metro

hari ini.
Wee yang juga bekas menteri pengangkutan turut menganggap laporan media massa yang menggunakan kedua-dua perkataan tersebut sebagai punca MCA mengambil sikap menolak sebelum ini.
Wee berkata, MCA berpuas hati dengan penerangan Anwar di Johor semalam, bahawa kerajaan tidak akan memaksa golongan bukan Islam untuk menghafal atau mendalami modul berkenaan.
“Penjelasan perdana menteri dan kenyataan berhubungnya dikeluarkan oleh KPM hanya pada petang semalam, tetapi (sedangkan) perkara (isu) ini sudah timbul sejak beberapa hari lalu. Jadi sepatutnya ini dijelaskan lebih awal,” katanya.
Terdahulu Biro Perhubungan Etnik dan Hal Ehwal Agama MCA menggesa kerajaan menangguhkan terlebih dahulu pelaksanaan modul Penghayatan Hadis 40 Imam Nawawi agar ia

boleh dibincangkan semula

di peringkat kabinet.
Ketuanya Cally Ting berharap kabinet dapat mencapai persetujuan agar modul itu hanya dilaksanakan di sekolah agama dan tidak melibatkan sekolah kerajaan.
Menurut KPM program rintis itu akan dilaksanakan di 61 sekolah menengah kebangsaan agama (SMKA) dan 228 sekolah agama bantuan kerajaan (SABK) seluruh negara.

Ia kemudian menimbulkan polemik terutama dalam kalangan penganut bukan Islam. Antaranya Majlis Perundingan Agama Buddha, Kristian, Hindu, Sikh dan Taoisme Malaysia (MCCBCHST) menyatakan “kebimbangan mendalam” terhadap kemungkinan pelajar bukan Islam perlu mempelajari modul itu juga.
Bagaimanapun, pegawai khas kepada Timbalan Menteri Pendidikan, Lim Swee Kuan semalam menjelaskan ia akan diajar kepada

pelajar Islam sahaja
.
Sementara itu Pengerusi Lajnah Pendidikan PAS Pusat, Mohamed Fadzli Hassan, berkata parti itu menyokong penuh inisiatif KPM melaksanakan modul terbabit di 289 buah sekolah-sekolah kerajaan.
“Inisiatif ini sangat bertepatan dengan keadaan semasa yang menuntut ke arah keutamaan pembentukan sahsiah dan kepribadian yang mulia.
“PAS merasa dukacita tentang satu laporan berita mengenai sebuah kumpulan mewakili agama bukan Islam, MCCBCHST, yang melihat tindakan KPM sebagai tidak berperlembagaan.
“Pembangunan kurikulum pengajaran agama Islam dalam arus pendidikan perdana bukanlah baru malah berjalan dengan baik melalui beberapa perubahan mata pelajaran seperti Pendidikan al-Quran dan Sunnah, Pendidikan Syariah Islamiah, Tasawwur Islam, j-Qaf, Tamadun Islam dan beberapa modul lain dalam bentuk formal dan tidak formal,” katanya dalam kenyataan media, hari ini.
Mohamed Fadzli yang juga timbalan menteri besar Kelantan berkata, sebagai negara yang menjadikan Islam sebagai agama persekutuan, amat wajar sekali pengajaran agama Islam perlu menjadi keutamaan dan tanggungjawab ke atas persekutuan.
“Dalam sistem pendidikan di negeri-negeri di Malaysia termasuk di bawah pentadbiran PAS turut menekankan keutamaan ilmu fardhu ain dalam pelaksanaan pendidikan.
“Sebagai contoh di Kelantan, amalan terbaik keutamaan ilmu fardu ain telah dijadikan indeks utama dalam pelaksanaan dasar pendidikan rabbani. Ia selari dengan falsafah pendidikan kebangsaan yang bertujuan melahirkan insan seimbang dan harmoni berdasarkan kepercayaan dan kepatuhan kepada tuhan,” katanya.
Sumber –
https://m.malaysiakini.com/news/677100

5

1

vote
Article Rating
Kongsikan artikel ini


SULTAN JOHOR BERTITAH – BERI ANWAR LEBIH MASA

Sultan Johor Sultan Ibrahim Sultan Iskandar bertitah supaya Perdana Menteri Anwar Ibrahim diberikan lebih banyak masa untuk meningkatkan ekonomi negara.
Dalam satu wawancara khas dengan Sin Chew Daily, Sultan Ibrahim bertitah baginda memahami cabaran kewangan yang dihadapi pentadbiran Anwar.
“Anwar hanya menyedari kesulitan kewangan dihadapi kerajaan setelah mengambil alih pentadbiran,” titah baginda dalam wawancara dengan akhbar tempatan Bahasa Cina itu.
Sultan Ibrahim juga menzahirkan rasa lega terhadap lawatan perdana menteri ke China awal tahun ini yang membawa pulang hasil yang positif.
Menyentuh mengenai Anwar, Sultan Ibrahim bertitah baginda mempunyai hubungan yang baik dengan perdana menteri.
“Ada kalanya, beliau meminta pandangan beta dan ada masanya, beliau memberikan cadangan kepada beta,” titah baginda lagi.
Baginda juga menekankan pentingnya Malaysia untuk mengekalkan hubungan yang baik dengan China.
Selain itu, Sultan Johor bertitah bahawa meletakkan program Malaysia Rumah Keduaku (MM2U) di bawah Kementerian Pelancongan, Seni dan Budaya yang melaporkan terus kepada perdana menteri merupakan satu pendekatan yang tepat.
“Untuk menarik lebih banyak pelaburan, Malaysia harus menawarkan pilihan visa yang mesra pelabur dan praktikal, terutamanya dalam penilaian semula program MM2U semasa kerana fasa kedua program ini tidak mesra pemohon dan fasa ketiga lebih buruk lagi,” titah baginda.
Sumber –
https://www.freemalaysiatoday.com/category/bahasa/tempatan/2023/08/27/beri-anwar-lebih-masa-tingkat-ekonomi-negara-titah-sultan-johor/

0

0

votes
Article Rating
Kongsikan artikel ini


SUDAH SAMPAI MASA TINDAKAN TEGAS PERLU DIAMBIL TERHADAP HADI AWANG

Menurut laporan, Presiden Pas, Hadi Awang sekali lagi dipanggil ke Bukit Aman untuk disiasat dan diambil keterangan berhubung ucapannya ketika berkempen dalam PRK Simpang Jeram, Johor yang sedang berlangsung sekarang ini.
Kali ini siasatan itu berkaitan ucapannya yang mempertikai kuasa Lembaga Pengampunan.
Hadi dilaporkan berkata, kuasa Lembaga Pengampunan yang ada negara ini adalah tidak selari ajaran Islam.
Kata beliau, pihak yang sepatutnya berhak memberikan pengampunan ialah ahli keluarga seseorang yang menjadi mangsa jenayah dan bukannya Lembaga Pengampunan.
Sebelum ini, Hadi juga pernah dipanggil memberi keterangan kepada pihak polis susulan kenyataannya yang didakwa berbaur perkauman mengenai amalan rasuah di negara ini.
Kita tentu faham apabila Hadi mempertikaikan kuasa Lembaga Pengampunan, sasarannya tidak lain ialah terhadap Anwar Ibrahim yang telah diberi pengampunan oleh lembaga tersebut pada 2018 lalu.
Terlihat Hadi benar-benar tidak puas hati dan sakit hati terhadap Anwar yang kini telah berjaya menjadi Perdana Menteri sekarang ini.
Tidak cukup dengan setiap hari meratib kerajaan perpaduan pimpinan Anwar akan tumbang bila saja ada isu yang timbul seperti ketika PRN atau PRK yang sedang berlangsung di Johor sekarang, beliau kini nampaknya cuba mempertikaikan status pengampunan yang diterima Anwar pula.
Tujuannya ialah semata-mata untuk menggambarkan Anwar tidak layak memegang jawatan Perdana Menteri kerana tidak pernah diampunkan oleh keluarga mangsa yang terkait jenayah dengannya.
Relakslah Tuan Guru…seorang yang tinggi agama kena selalu bersangka baik, berjiwa tenang dan tidak bersarang dengki yang keterlaluan dalam hatinya.
Disebabkan sakit hati dan bencinya yang keterlaluan itu, Hadi sampai tidak sedar bahawa tindakannya mempertikaikan kuasa Lembaga Pengampunan itu bermakna beliau sedang mempertikaikan kuasa Yang Dipertuan Agong yang mengetuai lembaga itu.
Di peringkat negeri, Lembaga Pengampunan juga diketuai oleh Sultan atau Raja masing-masing.
Dengan itu, ucapan Hadi yang mempertikaikan kuasa Lembaga Pengampunan tersebut, selain petanda tidak hormat kepada Raja-Raja, juga melanggar garisan merah 3R yang dilarang oleh pihak polis daripada sesiapa juga memperkatakannya secara terbuka.
Adakah Hadi dalam hal ini sengaja mahu mencabar polis?
Kalau Hadi mahu menjatuhkan Anwar atau kerajaan sekarang dek kerana benci atau sakit hatinya yang tak terkawal dengan keberadaan Pengerusi PH itu sebagai Perdana Menteri, beliau sebaiknya banyakkan beristighfar dan percaya kepada Qada dan Qadar.
Tidak perlulah hari-hari memanjat dinding untuk menebuk atap bagi menjatuhkan kerajaan, sebaliknya tunggu saja PRU16 akan datang untuk berbuat demikian.
Ketika berucap pula, janganlah tunjukkan sangat perasan sakit hati dan benci kepada Anwar itu, buat malu dengan anak cucu saja dibuatnya.
Apa pun, meneliti tingkah laku dan ucapan politik Hadi sejak daripada dulu hingga sekarang, banyak daripadanya adalah bersifat melampau, merbahaya kepada perpaduan dan boleh dikira sebagai suatu ancaman kepada Malaysia yang aman, sejahtera dan harmoni.
Daripada Amanat Hadi yang kontroversi hinggalah kepada banyak tafsiran agama yang dibuatnya lebih bermotifkan politik kepartian dan bertujuan menyemai kebencian terhadap mereka yang tidak sejiwa, sekarang pula dengan mempertikaikan kuasa Lembaga Pengampunan yang dipengerusikan Agong, ini adalah petanda beliau kini semakin bahaya jika perbuatannya dibiarkan terus berleluasa.
Hanya kerana politik, benci dan sakit hati, Hadi nampaknya sanggup melakukan apa saja demi memuaskan rasa dalam hatinya.
Tanpa kompromi lagi, sudah sampai masa sebenarnya untuk pihak berkuasa mesti mengambil tindakan sewajarnya terhadap Hadi agar perbuatan dan ucapannya yang sering melampau serta merbahaya itu terhenti setakat ini saja.
– ShahbudinHusin 27/08/2023.

3.5

6

votes
Article Rating
Kongsikan artikel ini


TIADA SEBAB PH TAK BOLEH PERTAHAN KEMENANGAN DI PULAI, SIMPANG JERAM

PRK Parlimen Pulai dan Dun Simpang Jeram pada 9 September depan amat menjadi idaman bagi PN atas matlamat yang berbeza.
Bagi Pulai, seperti mana diulang oleh Presiden Pas Hadi Awang, PN mahu menjadikannya sebagai pencetus kepada perubahan kerajaan di peringkat pusat.
Setelah gagal menjadikan PRN enam negeri yang baru berakhir sebagai referendum penolakan kepada Anwar Ibrahim dan kerajaan perpaduan, PN kini beralih pula kepada PRK Pulai untuk meneruskan impian dan angan-angan mereka.
Entah macam mana ia boleh berlaku, tetapi yang berputar dalam pemikiran Hadi, jika PN menang di Pulai nanti, bagi bekas duta bertaraf menteri itu ia bermakna pendeklah riwayat politik Anwar Ibrahim selaku Perdana Menteri.
Entahlah Labu…
Untuk Dun Simpang Jeram, PN khususnya Pas, begitu ghairah untuk memperolehi kemenangan pada 9 September nanti kerana ingin menjadikannya pintu masuk untuk gelombang hijau menembusi negeri Johor.
Bagi tujuan itu, PN berharap pengundi Simpang Jeram agar tidak takut membuat eksperimen, seterusnya memberi isyarat penting kepada PH dan BN menjelang PRU akan datang.
Isunya, ada kemungkinankah calon kerajaan perpaduan daripada PH boleh kalah dan PN mampu menang dalam kedua-dua PRK itu?
Berdasarkan keputusan PRU15, Allahyarham Salahuddin Ayub menang di Pulai dengan majoriti 33,174 undi.
Beliau memperolehi 64,900 undi berbanding lawannya, Nur Jazlan Mohamed (BN) yang memperolehi 31,726 dan calon PN, Loh Kah Yong yang memperolehi undi sebanyak 14, 432.
Komposi pengundi Pulai ialah Melayu 44.2 peratus, Cina 40.5 peratus dan India 12.3 peratus.
Dengan majoriti besar itu, di samping PH dan BN kini sudah menjadi satu pasukan dalam kerajaan perpaduan, calon PH, Suhaizan Kaiat dilihat tiada masalah untuk mengekalkan kemenangan di Pulai.
Jika dicampur undi PH dengan BN, bahkan kiranya ditolak 20 peratus daripadanya yang mungkin tidak keluar mengundi atas pelbagai sebab, kemenangan masih selesa untuk diperolehi.
Faktor lain ialah kedudukan pengundi bukan Melayu iaitu Cina dan India yang agak besar di Pulai, ia juga pasti memberi kelebihan kepada PH berbanding PN yang di dalamnya ada Pas dengan gelombang hijaunya itu.
Begitu juga bagi Dun Simpang Jeram, Allahyarham Salahuddin memenanginya pada PRN Johor yang lepas dengan majoriti 2,399 undi.
Beliau memperolehi 8,749 undi berbanding lawannya, Zarul Salleh (PN) dengan 6,350 undi, Lokman Md Don (BN) 6,062 undi dan Mahaizal Mahmor (Pejuang) yang memperolehi 208 undi.
Komposisi pengundi mengikut kaum di Simpang Jeram ialah Melayu 51.9 peratus, Cina 44.5 peratus dan India 2.5 peratus.
Sama keadaannya seperti di Pulai, oleh kerana PH dan BN sudah bekerjasama dalam kerajaan perpaduan sekarang dan jika dicampur undi kedua-duanya, calon PH, Nazri Abdul Rahman juga boleh dikira tiada masalah untuk mempertahankan kerusi Simpang Jeram.
Meskipun Pas agak kuat di Simpang Jeram dan katalah sebanyak 20 peratus undi BN beralih kepada PN atas sebab terpedaya dengan hasutan gelombang hijau dan momokan kerjasama dengan PH yang ada DAP di dalamnya, kemenangan masih lagi selesa dalam jangkauan.
Bahkan dengan jumlah pengundi bukan Melayu lebih 45 peratus di Simpang Jeram, ini adalah suatu kelebihan buat PH berbanding PN.
Hakikatnya, asal saja tidak memandang mudah dan terus bekerja keras, calon PH yang mewakili kerajaan perpaduan serta dibantu kempen oleh kekuatan jentera BN, baik di Pulai atau Simpang Jeram, tiada sebab tidak boleh mempertahankan kemenangan yang dicapai Allahyarham Salahuddin sebelum ini.
Tak patut sangat jika PH boleh kalah dan PN tiba-tiba mampu menang, sama ada di kedua-dua kawasan iaitu Pulai dan Simpang Jeram atau salah satu daripadanya.
– ShahbudinHusin 28/08/2023.

5

1

vote
Article Rating
Kongsikan artikel ini


FITNAH MAKIN BERLELUASA, SAMPAI RAJA PUN JADI MANGSA DAN KERAJAAN MESTI BERANI BERTINDAK SEGERA

Semua kita tentunya setuju bahawa sekarang ini fitnah tumbuh begitu subur, bercambah bersilih ganti dan marak dengan berleluasa sekali.
Setiap hari ada saja fitnah disebarkan dan dengan bantuan pelbagai saluran media sosial, ia dengan pantas menjadi olahan sebuah hidangan enak yang terbuka dipersembahkan untuk dijamah oleh sesiapa saja.
Dan tentunya semua orang juga setuju bahawa fitnah ini lebih berkembang di ketika Pas menjadi pembangkang.
Ada fitnah yang segera disedari oleh pembuatnya, lalu mereka segera memohon maaf dan tidak kurang yang kebenarannya hanya terbukti setelah dibawa ke mahkamah.
Macam dalam kes fitnah aset Tabung Haji kononnya dijual kepada bukan Islam, setelah bertahun-tahun melalui proses mahkamah, baru hari ini pembuat fiitnah itu sendiri menarik balik rayuan atas hukuman yang telah dijatuhkan oleh hakim.
Ini bermakna, akhirnya tukang fitnah sendiri sudah mengaku kalah dan tidak mampu lagi mempertahankan apa yang difitnahkan itu.
Selepas 2018 di mana PH menjadi kerajaan, ketika itu bermulalah pelbagai jenis firnah tersebar, terutama berkaitan kepentingan Melayu dan Islam.
Semua fitnah itu, jika diteliti, dicipta dan disebarkan, hanyalah semata-mata untuk memburukkan kerajaan kerana ada DAP di dalamnya.
Kemudian setelah PH tumbang melalui Langkah Sheraton dan PN yang didalamnya ada Pas menjadi kerajaan, tidak pula kedengaran ada fitnah-fitnah berkaitan Melayu dan Islam berleluasa, wahal kerajaan yang wujud itu tidaklah lebih baik daripada kerajaan sebelumnya.
Sekarang, setelah PH kembali menjadi kerajaan bersama UMNO/BN, malah sekali lagi ada DAP di dalamnya, ternampak mesin fitnah semacam aktif semula.
Tidak saja pemimpin politik dan kerajaan yang menjadi sasaran fitnah pada ketika ini, bahkan sudah sampai ke tahap di mana Sultan dan Raja pun turut difitnah sama.
Sebelum ini Sultan Perak dijadikan mangsa fitnah di mana ucapan lama baginda dipetik dan diedit secara terpilih untuk disesuaikan dengan situasi semasa bagi meraih laba politik, manakala yang terbaru, Sultan Selangor pula difitnah berkaitan penutupan sekolah agama dan tahfiz di negeri itu.
Sultan Selangor dengan segera mengarahkan pihak polis agar mengesan pemfitnah berkenaan untuk seterusnya diambil tindakan yang sewajarnya.
Pejabat Sultan Perak sebelumnya juga membuat laporan polis berkaitan fitnah terhadap baginda itu.
Kenapakah fiitnah berkaitan Islam dan Melayu hanya berleluasa ketika Pas menjadi pembangkang saja?
Meski direkodkan merekalah yang paling banyak kalah saman fitnah, seolah-olah ketakutan kepada balasan api neraka kerana dosa fitnah itu langsung tiada.
Lebih malang, dalam fitnah terhadap Menteri Dalam Negeri, Saifuddin Nasution berkaitan permohonan kewarganegaraan, yang mana ia sudah pun diberi penjelasan, tetapi ia tetap diulang-ulang kembali dan lidah rasmi Pas sendiri turut menjadi penyebar serta penggalaknya.
Mendepani semua fitnah yang telah sampai ke tahap kronik ini, kerajaan sudah tidak boleh berdiam diri dan bertolak ansur lagi.
Tindakan tegas mesti diambil tanpa kompromi dan seperti mengubati kencing manis, kalau perlu dipotong kaki, maka itulah yang perlu dilakukan dengan segera.
Kemudian, kalau perlu dipotong kaki yang sebelah lagi, tolong jangan berlengah lagi daripada melakukannya.
Tanpa keberanian mengambil tindakan tegas dan keras, kerajaan ini bukan saja dilihat lemah di mata rakyat, bahkan tidak mustahil akan tumbang di tengah jalan.
Sebelum semua itu berlaku, mereka yang ada kuasa di atas sana, janganlah duduk diam saja.
– ShahbudinHusin 29/08/2023.

4.2

5

votes
Article Rating
Kongsikan artikel ini


SIASATAN SPRM TEMUI BUKTI DANA JUDI DIGUNA BIAYAI PILIHAN RAYA, TAN SRI DAN DATUK SERI TURUT DITAHAN

Siasatan SPRM didakwa menemui bukti yang menunjukkan bahawa dana daripada beberapa syarikat perjudian  digunakan untuk membiayai sekurang-kurangnya tiga kempen pilihan raya sejak 2018.
Sekurang-kurangnya 14 orang dilaporkan telah ditahan dan lebih ramai lagi akan dipanggil bagi menyelesaikan skandal perjudian membabitkan rasuah berkenaan.
Utusan Malaysia

melaporkan, SPRM mendapati dana bernilai RM6 juta hingga RM7 juta itu dipercayai diterima orang kenamaan dan pemimpin politik selepas syarikat perjudian tersebut diberi lesen mengoperasikan aktiviti mesin slot di kelab persendirian dan persatuan dimiliki syarikat pengendali mesin judi.
Sebahagian daripada dana itu kemudiannya didakwa digunakan untuk membiayai kempen semasa pilihan raya umum ke-14 dan ke-15, serta enam pilihan raya negeri baru-baru ini.
Siasatan SPRM mendapati, selain dana bagi tujuan politik, syarikat judi tersebut juga dikatakan dipaksa menaja pelbagai aktiviti membabitkan VIP dan pemimpin politik berkenaan seperti bermain golf di kelab-kelab mewah.
Akhbar itu yang memetik sumber SPRM, juga tidak menolak kemungkinan terdapat bayaran tertentu dibuat syarikat-syarikat tersebut kepada pihak berkuasa di negara ini secara bulanan agar operasi judi yang dijalankan lancar dan tidak diganggu
Setakat ini, 13 individu termasuk seorang Tan Sri dan seorang Datuk Seri telah ditahan SPRM menerusi operasi khas pada Rabu lalu.
Tangkapan ke-14 membabitkan seorang pengendali syarikat perjudian di Pulau Pinang yang ditahan pada Ahad dan direman selama tiga hari.
Memetik sumber,

Utusan Malaysia
semalam melaporkan SPRM juga sedang mengesan beberapa individu yang dipercayai berada di luar negara sejak seminggu lalu bagi membantu siasatan sama.
Sumber itu berkata, nama individu berkenaan mungkin didedahkan SPRM sekiranya mereka masih enggan tampil membantu siasatan.
Selain itu, SPRM juga, katanya, akan meminta bantuan Polis Antarabangsa (Interpol) untuk mengesan mereka.
Dari maklumat diperoleh, individu berkenaan dipercayai telah berada di negara jiran dan sebuah negara Eropah sejak seminggu lalu.
Sementara itu, SPRM dilaporkan telah membekukan akaun beberapa individu dan syarikat berjumlah RM40 juta, susulan penahanan tersebut.
Pada Disember tahun lalu, Perdana Menteri Anwar Ibrahim telah membayangkan bahawa kempen Perikatan Nasional sebahagiannya dibiayai oleh hasil perjudian.
Bagaimanapun, pada Mei tahun ini, dilaporkan SPRM masih belum membuka kertas siasatan berhubung dakwaan itu kerana kekurangan bukti tertentu.
Ini menimbulkan kekecohan daripada PN, yang menuduh Anwar memfitnah.
Perdana menteri menegaskan bahawa dia tidak akan “bercakap tanpa bukti”.
Tidak jelas sama ada tindakan SPRM sekarang itu berkaitan dengan dakwaan Anwar ataupun tidak.
Sumber –
https://m.malaysiakini.com/news/677291

5

2

votes
Article Rating
Kongsikan artikel ini


NUR JAZLAN SEPATUTNYA BIMBANG KIAN TERHAKISNYA SOKONGAN MELAYU KEPADA UMNO, BUKAN SIBUK UNTUK MENAMBAH SOKONGAN MELAYU KEPADA DAP

Walaupun Ahli MT UMNO merangkap Ketua Bahagian Pulai, Nur Jazlan Mohamed tidak bertanding dalam PRK kawasan tersebut yang kempennya sedang berjalan sekarang, beliau nampaknya begitu bimbang dengan sokongan pengundi Melayu kepada DAP.
Lantas itu, beliau menyarankan agar DAP berubah menjadi parti yang sederhana dengan menggugurkan dua slogannya iaitu negara sekular dan Malaysian Malaysia yang selama ini diperjuangkan parti itu.
Menurut Timbalan Speaker Dewan Negara itu lagi, bagi sebahagian besar orang Melayu, cara politik DAP masih terikat sebagai parti totok orang Cina.
“Sebab itulah orang Melayu macam letak batu sempadan besar nak terima atau sokong DAP walaupun sudah bekerjasama dengan UMNO dalam kerajaan perpaduan,” tambahnya..
Justeru, Nur Jazlan berkata, jika betul DAP mengharapkan sokongan orang Melayu melalui kerjasama dengan UMNO, mereka perlu berani membuat dua perubahan tersebut bagi mencapai kejayaan besar pada pada PRU16 akan datang.
Sekali baca, nampak macam betul dan tepat saranan beliau ini, tetapi jika diteliti kembali, ada beberapa persoalan perlu dijawab terlebih dahulu oleh Nur Jazlan sebelum kita hendak bersetuju dengannya.
Pertama, siapa yang kehilangan sokongan atau perlu sokongan Melayu sekarang ini – DAP atau UMNO?
Kedua, siapa yang menang lebih banyak kerusi dan siapa pula yang hilang banyak kerusi?
Menjadi kemusykilan, kenapa beliau begitu risau tentang sokongan orang Melayu kepada DAP, walhal yang lebih kehilangan sokongan orang Melayu ialah UMNO itu sendiri.
DAP tidak bertanding di kawasan Melayu dan lawannya ialah sama ada MCA, Gerakan atau MIC di kerusi-kerusi bandar.
Di samping tidak perlu kepada sokongan Melayu, bahkan sama ada disokong atau tidak oleh orang Melayu, DAP tetap mendapat tempat dihati orang Cina dengan berjaya memenangi lebih 40 kerusi Parlimen pada PRU15 lalu.
Seterusnya, pada PRN baru-baru ini, DAP menang semua kerusi yang ditandinginya.
Tetapi, berapa kerusi UMNO menang pada PRU15 dan PRN baru-baru ini?
Jadi, apa isunya orang Melayu perlu menyokong DAP?
Kenapa parti yang menang cemerlang dan tidak memerlukan sokongan Melayu yang disuruh berubah, sedangkan UMNO yang kalah teruk, sehingga sekarang masih belum ternampak ada difikirkan formula untuk memulihkan sokongan orang Melayu kepadanya?
Dalam hal ini, jika Nur Jazlan menyebut DAP perlu menggugurkan dua slogan untuk membolehkan DAP mendapat sokongan orang Melayu, apa pula syaratnya untuk UMNO kembali mendapat sokongan Melayu?
Bolehkah beliau menyebutnya dalam tulisannya yang akan datang?
Selain itu, tidak perlu untuk Nur Jazlan terlalu risau jika Melayu tidak menyokong DAP kerana sebagai parti yang statusnya mirip seperti MCA, Gerakan atau MIC, yang penting ialah asalkan parti itu sedia menerima kedudukan orang Melayu, kedudukan agama Islam, kedudukan Raja-Raja Melayu, akur kepada Perlembagaan Negara dan seterusnya sanggup bekerjasama dengan mana-mana parti Melayu demi kepentingan negara.
Adakah selama ini DAP menentang semua itu atau degil enggan bekerjasama dengan sesiapa?
Lebih daripada itu, DAP sebagai parti bukan Melayu hanya bertanding tidak lebih 60 daripada 222 kerusi Parlimen yang ada di negara ini, manakala selebihnya adalah kerusi untuk ditandingi oleh parti Melayu dan Bumiputera.
Pendeknya, jumlah kerusi DAP, kalau pun mereka menang semua kerusi yang ditandingi, kedudukannya hanya minoriti saja.
Tidakkah dalam hal ini Nur Jazlan sewajarnya lebih bimbang tentang sokongan kaum majoriti negara ini iaitu Melayu kepada parti-parti Melayu, khususnya UMNO dan bagaimana untuk menguasai kerusi-kerusi Melayu yang jumlahnya juga adalah majoriti?
Nampak tak kena sangat dengan saranannya agar DAP berubah demi untuk mendapatkan sokongan orang Melayu.
Tambahan lagi, UMNO bukan bekerjasama dengan DAP secara langsung, tetapi cuma dengan PH yang ada DAP di dalamnya.
Rumah sendiri kurang beras, kenapa nak sibuk untuk menambah beras di rumah jiran sebelah yang makanan utamanya bukan pun nasi?
– ShahbudinHusin 30/08/2023.

4.4

7

votes
Article Rating
Kongsikan artikel ini


SAH PAS GILA TALAK DENGAN UMNO

Apabila Pas tiba-tiba mahu bekerjasama semula dengam UMNO, apa lagi mahu dikata, melainkan inilah yang dikatakan gila talak namanya.
Timbalan Presiden Pas, Tuan Ibrahim Tuan Man dilaporkan berkata, kesediaan itu kerana PAS percaya sebahagian besar ahli UMNO masih sayangkan Muafakat Nasional (MN) yang diwujudkan oleh kedua-dua parti pada 2019, selepas BN gagal mempertahankan Putrajaya pada PRU14 lalu.
“Kita mesti buang yang keruh, gagasan MN masih terbuka dan Pas bersama Bersatu dalam PN yakin ummah ini perlukan penyatuan dan muafakat.
“Kita juga penuh yakin dalaman UMNO masih sayangkan gagasan ini,” katanya lagi.
Pun begitu, tambah Tuan Ibrahim, kerjasama dengan UMNO itu hendaklah tidak melibatkan pemimpin yang berpakat dengan DAP.
Aduhhh….apa lagi yang Pas masih nak bekerjasama dengan UMNO ini?
UMNO sekarang sudah bersama dengan orang lain dan tidak patut lagi Pas tergila-gilakannya.
Lagi pun, bukankah dulu Pas sendiri yang mengenepikan UMNO kerana terghairah ingin bersama dengan Bersatu, lalu secara diam-diam menganggotai PN?
Kenapa ketika itu Pas memilih menyertai PN, walhal ia sedang berasmara dengan UMNO dalam Muafakat Nasional!?
Mengapa sekarang tidak terus setia saja dengan Bersatu dalam PN?
Apakah Bersatu pasangan yang tidak memuaskan dari segi layanan?
Selain itu, gila talak Pas hanya ingin bekerjasama dengan UMNO dengan syarat tidak melibatkan pemimpinnya yang berpakat drngan DAP juga sebagai tidak masik akal sama sekali.
UMNO yang mana yang Pas ingin bekerjasama itu?
UMNO hanya ada satu dan keputusan parti bekerjasama dengan PH adalah keputusan kepimpinannya yang berhak berbuat demikian.
Tiada dua nakhoda dalam UMNO kerana keputusan pimpinan adalah mewakili UMNO secara keseluruhannya.
Pemimpin UMNO yang sudah keluar parti seperti Annuar Musa dan Shahidan Kassim bukan lagi mewakili suara UMNO yang sah.
Bahkan sama seperti Pas, mereka itu pun jenis gila talak juga.
– ShahbudinHusin 30/08/2023.

3.7

3

votes
Article Rating
Kongsikan artikel ini


KESIAN PAS…MASIH TETAP KEMARUK NAK BERSAMA UMNO, DENGAN BERSATU SAJA TAK BOLEHKAH TUBUH KERAJAAN?

Kesian dengan Pas, mereka nampaknya tetap teringin, ghairah dan kemaruk mahu bekerjasama dengan UMNO semula, walaupun sebelum ini telah ditolak berkali-kali.
Kali ini, keyakinan bekerjasama itu diyakini dapat dilaksanakan setelah Ahmad Zahid Hamidi pada suatu ketika nanti tidak lagi menjadi Presiden UMNO.
Ahli Majlis Syura Ulamak PAS, Mahfodz Mohamed berkata, dengan bersatunya ketiga-tiga parti Melayu terbesar itu setelah Zahid Hamidi tidak lagi memimpin UMNO nanti, mala akan dapat merealisasikan hasrat mereka untuk terus menguasai kepimpinan negara.
“Saya yakin dan percaya apabila Zahid tak jadi Presiden UMNO lagi nanti, saya yakin dan percaya tiga-tiga parti besar Melayu ini iaitu UMNO, Bersatu dan PAS akan bersatu.
“Maka insya-Allah kita akan kuat dan kukuh untuk terus dapat memimpin dan menguasai negara Malaysia tercinta ini,” katanya ketika berucap pada ceramah kelompok ambang Merdeka Perikatan Nasional di Kampung Jeram, Muar.
Ternampak jelas keinginan dan keghairahan Pas untuk bekerjasama dengan UMNO semula hanyalah semata-mata untuk membolehkan parti itu menjadi sebahagian kerajaan semula.
Tanpa bekerjasama dengan UMNO, tak bolehkah Pas menjadi kerajaan melalui kerjasama dengan Bersatu dan Gerakan saja?
Hahaha….penting rupanya UMNO di sisi Pas.
Soalnya, bila ketikanya Zahid Hamidi tidak lagi menjadi Presiden UMNO seperti diharap-harapkan Pas itu?
Tiga tahun lagi? Enam tahun lagi?
Atau sepuluh tahun lagi?
Tunggulah ya….
Selain itu, untuk apa sebenarnya Pas beria-ia sangat mahu jadi kerajaan semula?
Supaya dapat makan gaji buta semula?
Selama berada dalam kerajaan sebelum ini – ketika era Mahiaddin Md Yasin dan Ismail Sabri Yaakob – parti itu terbukti gagal memainkan peranan yang berkesan untuk kepentingan negara.
Presiden Pas, Hadi Awang sebagai duta bertaraf menteri ke Timur Tengah lebih dianggap hanya makan gaji buta kerana banyak berada di Marang daripada memainkan peranan dengan fungsi jawatan yang disandangnya.
Begitu juga dengan menteri dan timbalan menteri daripada Pas – ada macam tiada, nak kata tiada, tetapi ada pula dengan kereta rasmi ke sana sini penuh bergaya.
Negeri-negeri yang ditadbir Pas lagi terbukti gagal, khusus dalam menyelesaikan banyak masalah rakyat, misalnya masalah air di Kelantan yang sudah pun berlarutan puluhan tahun lamanya tanpa penyelesaian.
Negeri-negeri tadbiran Pas juga masih berharap bantuan kerajaan pusat untuk membiayai projek-projek pembangunan dan pengurusan negeri.
Sebegitu gagal sekali pun, masih ghairah lagi Pas nampaknya mahu menguasai kerajaan pusat.
Tak ada rasa malu ke dalam diri mereka?
– ShahbudinHusin 31/08/2023.

5

3

votes
Article Rating
Kongsikan artikel ini


BERANINYA PENJAWAT AWAM SEKARANG MENENTANG KERAJAAN?

Awal hari ini tersebar di media sosial berkenaan sebuah poster melibatkan Adun PN kawasan Ijok, Jefri Mejan yang memohon infaq atau sumbangan bagi penubuhan pusat khidmat masyarakat atas kedudukannya sebagai wakil rakyat kawasan tersebut.
Antara lain, infaq atau sumbangan itu diperlukan bagi membeli set komputer, printer, perabot pejabat, peti ais, signboard, whiteboard, set sofa dan internet.
Bagaimanapun, akaun bank yang digunakan bagi tujuan itu menggunakan nama Bakar Mat Jidi, yang kemudian dikenalpasti seorang guru besar sekolah kebangsaan.
Ramai netizen mengecam tindakan pengumpulan derma itu kerana kata mereka, wakil rakyat sepatutnya menolong rakyat, bukannya memohon pertolongan daripada rakyat.
Lebih menjadi perhatian ialah kerana akuan bank yang digunakan bagi tujuan mendapatkan sumbangan itu melibatkan seorang penjawat awam iaitu seorang guru besar.
Beraninya seorang penjawat awam menunjukkan sokongan secara terbuka kepada blok pembangkang?
Kejadian ini dengan sendirinya mengesahkan dapatan sebuah kajian baru-baru ini yang mendapati majoriti penjawat awam di enam negeri yang mengadakan PRN tidak memberi sokongan kepada calon-calon kerajaan perpaduan.
Sehingga kini belum ada respon daripada Adun Ijok atau guru besar terbabit dalam isu ini.
Secara prinsipnya, penjawat awam atau kakitangan kerajaan mestilah memberi sokongan kepada kerajaan semasa.
Meskipun undi adalah rahsia, tetapi menunjukkah wajah sokongan kepada wakil rakyat pembangkang secara terbuka, malah membenarkan akaun banknya digunakan bagi tujuan pengumpulan dana wakil rakyat berkenaan, barangkali suatu tindakan yang keterlaluan, bahkan mencabar kerajaan.
Maksudnya, terlalu berani penjawat awam berkenaan memperlihatkan pendirian politiknya.
Sehubungan itu, Setiuasaha Politik Menteri Pendidikan, ‘Atiqah Syairah Shaharuddin dengan segera menulis surat kepada Ketua Unit Intergriti Kementerian Pendidikan, Puan Siti Zakiah Che Man agar melakukan siasatan dan seterusnya mengambil tindakan yang sewajarnya.
Katanya, beliau telah menerima aduan melalui media sosial dan beberapa saluran lain berkenaan isu tersebut yang melibatkan seorang guru besar yang menggunakan akaun bank peribadinya sebagai saluran bagi pengumpulan dana politik.
Menurutnya lagi, partisipasi atau penglibatan penjawat awam dalam politik kepartian telah menimbulkan kegusaran dalam kalangan ibu bapa dan juga komuniti.
“Penglibatan pentadbir sekolah juga dilihat akan memberi kesan secara langsung dan tidak langsung kepada pembangunan dan pengurusan sekolah,” katanya dalam surat tersebut.
Seterusnya, tegas ‘Atiqah Syairah, “besar harapan saya agar pihak puan dapat memastikan tindakan dan siasatan dijalankan mengikut laras perundangan dan aturan profesionalisme penjawat awam.”
Menggesa siasatan dan seterusnya memastikan tindakan diambil dengan segera terhadap guru besar terbabit tentunya sesuatu yang wajar kerana haruslah difahami, tiada kerajaan dalam dunia ini yang hanya tersenyum saja bila ada kakitangan awamnya tidak menyokong kerajaan yang sedang berkuasa.
Sebagaimana disebut di atas tadi, kakitangan awam mesti bersama dengan kerajaan semasa, walaupun undi ketika pilihan raya adalah rahsia.
Untuk memastikan kerajaan perpaduan ini lebih berwibawa, isu seperti ini haruslah ditangani dengan segera dan tidak harus dibiarkan terus berleluasa.
Membiarkannya tanpa tindakan lebih memungkinankan kerajaan disabotaj dalam segala programnya dan seterusnya akan kalah bila nanti pilihan raya tiba.
Anwar Ibrahim mesti melihat perkara ini dengan serius dan wajib berbuat sesuatu di semua kementerian dan sektor penjawat awam.
Jika tidak ditangani, bersedialah ditimpa kekalahan dalam PRU16 nanti.
– ShahbudinHusin 01/09/2023.

4.5

8

votes
Article Rating
Kongsikan artikel ini


SUHAIZAN YAKIN MENANG PRK PULAI

Timbalan Pengerusi Amanah Johor Suhaizan Kaiat bukanlah sosok asing dalam mengharungi ombak politik tanah air.
Dia telah tewas enam kempen pilihan raya sebelum ini – kebanyakannya sebagai calon PAS sebelum 2018 – dan kini dalam percubaan ketujuh untuk menang kerusi yang ditandinginya.
Walaupun pilihan raya sebelum ini menyaksikan Suhaizan bertanding sebagai pembangkang di peringkat persekutuan, kali ini, lelaki berusia 50 tahun itu mempunyai kelebihan pentadbiran Putrajaya di belakangnya dalam usaha mempertahankan kerusi parlimen Pulai.
Dalam temu bual bersama

Malaysiakini,

Suhaizan kelihatan yakin dengan peluangnya untuk mempertahankan kerusi itu – yang sebelum ini dua kali dimenangi bekas bosnya, Allahyarham Salahuddin Ayub.
Bagaimanapun, dia kurang yakin dengan prospek untuk menang dengan majoriti besar menentang Zulkifli Jaafar daripada PN dan calon. bebas Samsudin Mohd Fauzi.
“Kita yakin InsyaAllah boleh menang, tetapi isunya adalah majoriti. Hasrat kita untuk mendapatkan majoriti meyakinkan.

“Untuk menang tak ada isu. Tetapi untuk mendapatkan majoriti meyakinkan, itu cabaran,” kata Suhaizan kepada Malaysiakini ketika ditemui di pejabat Amanah Pulai.
Keputusan PRU15 mendedahkan PH meraih bahagian paling besar daripada undi bukan Melayu, manakala sebahagian besar undi Melayu diberikan kepada timbalan pengerusi BN Johor, Nur Jazlan Mohamed sebagai lawan Salahuddin ketika itu.
Secara teorinya, kerjasama PH dan BN – yang diuji buat kali pertama di Johor – boleh memperoleh lebih 80 peratus undi daripada 166,563 pengundi berdaftar, menurut statistik Suruhanjaya Pilihan Raya.
Bagaimanapun, terdapat pelbagai faktor asas yang boleh menjejaskan peratusan keluar mengundi, termasuk percubaan PN untuk memikat pengundi Melayu dengan menyasarkan DAP, parti komponen PH dan sekutu Amanah itu sebagai dakwaan ancaman kepada Melayu-Islam.
PN telah mendakwa peningkatan jumlah sokongan Melayu yang ditunjukkan untuk gabungan itu dalam enam pilihan raya negeri baru-baru ini akan menular ke Johor, tetapi Suhaizan menegaskan “gelombang hijau” yang disebut-sebut tidak akan masuk ke negeri itu.
Suhaizan, yang juga bekas Ketua Pemuda PAS, berkata rakyat Johor mementingkan kesederhanaan dan dengan demikian akan menolak pendekatan “ekstrem” parti PN terhadap Islam, serta kecenderungan untuk melabelkan lawan mereka sebagai kafir.
Dalam pelbagai majlis yang disasarkan kepada pengundi bukan Melayu, Suhaizan dan pemimpin yang lain dalam kempennya menekankan kepentingan undi mereka, memandangkan pilihan raya kecil sering dilihat sebagai kurang penting dan menyebabkan peratusan keluar mengundi lebih rendah.
“Kita merayu pengundi untuk turun mengundi pada 9hb September ini. Kerana kita bimbang jika kemenangan yang kita perolehi tak dapat majoriti meyakinkan, ia akan beri ruang pembangkang mainkan isu terhadap Perdana Menteri Anwar Ibrahim, kerajaan perpaduan tidak mendapat sokongan.
“Dan dia akan mainkan isu-isu berkaitan kestabilan, meruntuhkan kerajaan,” katanya.
Suhaizan juga berkata pihaknya juga merayu pengundi yang bekerja di Singapura untuk balik mengundi pada PRK kali ini.
“Mereka yang rasa terbeban kerana telah dua kali mengundi, dimohon untuk berfikir secara jangka panjang kesan kalau mereka tak mengundi, menyebabkan kerajaan boleh ditohmah tidak dapat sokongan,” jelas Suhaizan lagi.
Presiden PAS Abdul Hadi Awang

(gambar, atas)

pada sidang media di Pulai awal minggu ini mendakwa kemenangan PN pada PRK Pulai ini kalau berlaku boleh mencetuskan pertukaran kerajaan persekutuan.
Sementara PN memberi tumpuan kepada undi Melayu, kempen PH dan Suhaizan pula berusaha mencakupi sebanyak mungkin kawasan penyokong mereka.
Pada minggu pertama berkempen, beberapa majlis di kawasan majoriti Cina diketuai oleh DAP di bawah wakil rakyat Perling Liew Chin Tong.
Suhaizan turut mendapat “suara” popular di kalangan kaum India di Johor daripada pesara juruhebah Johor.fm A Madhavan atau lebih dikenali sebagai Deejay Dave.
Sementara itu, Pengerusi Amanah Pulai itu beralih kepada sekutu barunya Umno, yang diketuai Ketua Bahagian Pulai Nur Jazlan Mohamed, untuk meyakinkan penyokong BN supaya menyokong calon PH.
Suhaizan bagaimanapun agak berhati-hati dalam jawapannya, apabila ditanya tentang kekuatan sebenar jentera Amanah, menyatakan walau apa pun PH masih memenangi kerusi itu pada PRU15.
“Macam di Pulai (Kempas), kita berjumpa dengan Umno, tak perlu lah semua jentera Amanah nak pergi ke situ kan? Hanya berapa orang saja lah. Kalau di Perling, bila semua dah pakai baju Harapan, macam mana nak kenal Amanah,” kata Suhaizan.
Dalam pertemuannya dengan cawangan Umno tempatan, Suhaizan berkata dia ditemani Adun Kempas Ramlee Bohanee.
Suhaizan berkata pengalamannya sebagai Speaker Dewan Rakyat Johor yang dilantik selama sepenggal, mempengerusikan kerajaan pimpinan Umno di bawah bekas menteri besar Hasni Mohammad, digunakan untuk menggambarkan hubungan antara PH dan BN walaupun sebelum kerjasama perpaduan sekarang.
“Satu di Perling (kempen kendalian Adun DAP Liew Chin Tong) yang kita terus berjumpa dengan pengundi-pengundi di tempat khalayak. Seperti di pasaraya, futsal dan lain-lain.

“Di Kempas sebenarnya kaedahnya kita berjumpa dengan cawangan Umno,” kata Suhaizan ketika ditanya mengenai kerjasama antara jentera kempen PH dan BN.
“Kedua-dua ni kita bergerak seiring, di tempat yang berbeza. Jadi peranan jentera Amanah ni sebenarnya dia manage kedua-dua pergerakan berasingan ini,” jelas Suhaizan.
Pada hari Selasa, hari ketiga berkempen, Suhaizan turut mendapat sokongan penuh Ketua Pemuda Umno Dr Muhamad Akmal Saleh yang berikrar kekuatan penuh jenteranya untuk mencetuskan “gelombang biru dan merah” menentang politik ekstremis.
Suhaizan kali terakhir berkhidmat sebagai setiausaha politik kepada Allahyarham Salahuddin dan peranannya termasuk menyelia isu yang dihadapi pengundi Pulai.
Sepanjang kempennya, Suhaizan dan pemimpin PH yang lain selalunya bermula dengan peringatan tentang sumbangan Salahuddin, termasuk inisiatif “Rahmah” untuk menawarkan harga barangan dan perkhidmatan yang lebih rendah.
Selain meneruskan legasi Salahuddin, Suhaizan berkata visi peribadinya untuk Pulai termasuk mewujudkan persekitaran bandar yang boleh didiami dan inklusif, bermula dengan pelan tindakan mengenai isu perumahan yang menyatukan sinergi tugas, peranan dan pelaksanaan di peringkat persekutuan, negeri dan pihak berkuasa tempatan (PBT).
Ini tambahan untuk menangani isu yang dibawa kepada perhatian Suhaizan, termasuk permintaan untuk pembinaan sebuah sekolah Tamil di Kempas dan infrastruktur asas yang lain.
Suruhanjaya Pilihan Raya (SPR) menetapkan 9 Sept depan sebagai hari pengundian bagi kedua-dua PRK Pulai dan Simpang Jeram dengan pengundian awal pada 5 Sept.
Sumber –
https://m.malaysiakini.com/news/677631

0

0

votes
Article Rating
Kongsikan artikel ini


JADI WAKIL RAKYAT LEBIH KURANG MACAM BERBINI DUA, YANG TAK MAMPU JANGAN CUBA-CUBA

Sejak semalam kecoh di media sosial dengan sebuah poster mengenai seorang Adun yang baru menang di Selangor yang cuba memohon derma secara terbuka daripada rakyat jelata untuk pusat khidmat masyarakat yang mahu diwujudkannya.
Bantuan atau derma yang diperlukannya ialah set komputer, printer, perabot pejabat, peti ais, signboard, whiteboard, set sofa dan kenudahan internet unifi.
Selain sedia menerima bantuan atau derma dalam bentuk barangan yang diperlukan, beliau juga bersikap terbuka untuk menerima derma dalam bentuk wang tunai.
Bagi tujuan itu, turut disertakan dalam poster memohon derma itu ialah satu akaun bank yang dipercayai milik seorang guru besar.
Soal bagaimana dan kenapa guru besar yang masih berkhidmat itu sedia membenarkan akaun banknya digunakan, rasanya biarlah ia disiasat dan diselesaikan oleh Kementerian Pendidikan.
Apa yang mahu diperkatakan di sini ialah tentang perbuatan wakil rakyat berkenaan memohon bantuan secara terbuka daripada rakyat jelata.
Sepanjang saya hidup, inilah pertama kali saya melihat ada wakil rakyat berbuat demikian.
Tidak pernah saya mendengar ia berlaku sebelum ini kerana mana-mana wakil rakyat biasanya akan menggunakan kemampuan sendiri untuk membuka pejabat atau pusat khidmat mereka.
Sebelum menjadi wakil rakyat lagi, seseorang itu secara umumnya sedar itulah keperluan yang harus disediakan jika setelah menang dan terpilih sebagai wakil rakyat.
Bagaimana menyediakannya, pandai-pandai merekalah berusaha, kalau perlu mengguna wang simpanan, jual kereta, gadai rumah atau meminjam di mana-mana, mahu tak mahu, ia adalah sesuatu yang terpaksa dilakukan demi tanggungjawab yang diamanahkan.
Ini belum apa-apa lagi sudah nak minta tolong daripada rakyat bagi mewujudkan pusat khidmat, siapa yang menolong siapa – wakil rakyat tolong rakyat atau rakyat tolong wakil rakyat?
Seperti suatu trend pula, satu dua wakil rakyat lain juga dikesan meminta bantuan secara terbuka bagi mewujudkan pusat khidmat mereka.
Untuk itu, sebelum sedia atau beria-ia mahu jadi wakil rakyat, seseorang itu perlu ukur baju di badan sendiri dan lihat kemampuan diri terlebih dahulu.
Jadi wakil rakyat ini memerlukan banyak belanja dan pengorbanan, ia lebih kurang sama macam nak berbini dua.
Kalau cermin diri dan rasa tak mampu, lebih baiklah jangan cuba-cuba dan jaga saja isteri serta rumahtangga sedia ada.
Kalau nak berbini dua perlu kemampuan zahir dan batin, untuk jadi wakil rakyat pun perlu ada kemampuan sama – kemampuan wang ringgit dan mampu tanpa mengira masa melayan masalah rakyat.
Jika rasa tak mampu, elakkanlah menawar diri atau beria melobi hendak jadi wakil rakyat, sebaliknya lebih baik buat saja apa-apa pekerjaan yang sedia ada.
Menolong dan membantu rakyat merangkumi banyak perkara, kadang-kadang bini bersalin, anak nak masuk sekolah, bil letrik tertunggak, malah bil cetak kad nama perniagaan pun ada yang minta bantuan dengan wakil rakyat juga.
Kalau kita bukan jenis yang berkemampuan, ditambah sedikit kedekut – macam mana nak jadi wakil rakyat yang baik dan disukai?
Lebih-lebih lagi jika nak sediakan pusat khidmat pun minta tolong dengan rakyat, bagaimana pula mereka nak menolong rakyat?
Sebab itu, kepada semua parti politik selepas ini, ukuran kemampuan hendaklah diambil kira sebelum memilih seseorang itu sebagai calon.
Jangan pilih secara tangkap muat saja, nanti buat rosak nama parti saja dibuatnya.
Kalau ia pun nak minta bantuan atau pertolongan, barangkali tidak menjadi sesuatu yang janggal jika ia dilakukan secara tertutup dengan meninta daripada kawan-kawan, saudara mara atau ahli pernigaan yang dikenalinya untuk semua kemudahan yang diperlukannya itu.
Janganlah orang kawin dua, kita pun gatal nak lahwin dua juga; orang jadi wakil rakyat, kita pun sibuk sama nak jadi wakil rakyat.
Tak mampu jadi wakil rakyat, jadi rakyat sudahlah!!
– ShahbudinHusin 02/09/2023.

5

1

vote
Article Rating
Kongsikan artikel ini


PAS SEPATUTNYA BAWA 4 MB BERTEMU PENGERUSI PN, BUKAN BERJUMPA ‘ORANG HILANG DEPOSIT’

Sebagaimana dilaporkan media dan gambar-gambarnya turut tersebar di media sosial, Presiden Pas, Hadi Awang semalam mengetuai rombongan pemimpin tertinggi parti itu bertemu Tun Manathir Mohamad.
Yang hadir ialah Menteri Besar Perlis, Shukri Ramli, Sanusi Md Nor (Kedah), Nassuruddin Daud (Kelantan), Ahmad Samsuri Mokhtar (Terengganu) serta Setiausaha Agung Pas, Takiyuddin Hassan.
Difahamkan pertemuan selama 90 minit itu untuk membincangkan berkenaan pembangunan ekonomi di negeri-negeri yang ditadbir Pas.
Adalah dipercayai ini merupakan pertemuan kali pertama melibatkan empat Menteri Besar Pas secara serentak yang diketuai Hadi Awang dengan Tun Mahathir
Sebelum ini, di kalangan ketua kerajaan negeri Pas, yang kerap dan hampir tidak pernah tertinggal setiap kali Hadi Awang bertemu dengan Tun Mahathir hanyalah Ahmad Samsuri yang dikatakan orang paling dipercayai Presiden Pas itu.
Bagi Shukri yang menjadi Menteri Besar Perlis sejak PRU15 lalu dan Nassuruddin yang menerajui Kelantan sejak PRN baru-baru ini, pertemuan dengan Tun Mahathir ini barangkali yang pertama buat mereka.
Apa mustahaknya Hadi Awang membawa empat Menteri Besar itu bertemu Tun Mahathir?
Pernahkah sebelum ini beliau membawa empat Menteri Besar berkenaan bertemu dengan Mahiaddin Md Yasin, Pengerusi PN sendiri?
Tidakkah sepatutnya, sebelum mengadakan pertemuan dengan Tun Mahathir, Hadi Awang harus membawa mereka itu bertemu dengan Mahiaddin terlebih dahulu memandangkan kedudukannya sebagai Pengerusi PN, gabungan yang Pas berada di dalamnya?
Sebagai bekas Perdana Menteri dan pernah menjadi Menteri Besar Johor, jika ingin berbincang atau mendapatkan idea mengenai pembangunan ekonomi negeri, bukankah Mahiaddin jauh lebih berwibawa berbanding Tun Mahathir?
Apakah dalam hal ini, bagi Pas dan Hadi Awang. Tun Mahathir yang hilang deposit ketika bertanding dalam PRU15 lepas dan tiada kaitan dengan PN, lebih penting berbanding Mahiaddin?
Semalam juga, ketika pertemuan dengan Tun Mahathir itu, Hadi Awang sepatutnya bertemu dengan pihak polis Bukit Aman untuk diambil keterangannya berhubung ucapannya yang mempertikaikan kuasa Lembaga Pengampunan.
Bagaimanapun, beliau dilaporkan memohon soal siasat itu ditangguhkan atas alasan keuzuran.
Tetapi, dalam keuzuran dengan pihak polis itu, rupa-rupanya boleh pula bertemu dengan Tun Mahathir dengan wajah yang nampak ceria?
Mahiaddin tak penting dan polis juga tak penting, agenda apakah yang penting sangat untuk Hadi Awang bersama empat Menteri Besar Pas bertemu dengan orang hilang deposit berkenaan? –
 ShahbudinHusin 03/09/2023.

4.9

7

votes
Article Rating
Kongsikan artikel ini


ANWAR AKUI KOMUNIKASI KERAJAAN LEMAH

Perdana Menteri Anwar Ibrahim mengakui terdapat ruang untuk penambahbaikan dalam usaha komunikasi kerajaan susulan pilihan raya negeri 2023.
Kenyataan itu dibuat ketika sesi dialog yang dihadiri Anwar di Universiti Teknologi Malaysia di Skudai, Johor hari ini – di mana seorang pelajar menyuarakan kritikan terhadap kemahiran perhubungan awam kerajaan.
Pelajar Tingkatan 6 tersebut yang hanya memperkenalkan dirinya sebagai Syed Ali berkata sistem komunikasi yang lemah itu, terutamanya di media sosial telah menyebabkan usaha-usaha yang dilakukan kerajaan tenggelam oleh kritikan dan fitnah.
“Saya yakin jentera komunikasi yang lemah di pihak kerajaan juga antara yang menyumbang kepada kemerosotan prestasi kerajaan perpaduan dalam PRN yang lepas,” kata pelajar itu.
Tambahnya, “ketidakberkesanan” kementerian dan agensi kerajaan yang tertentu membuktikan perlunya usaha mereformasikan penyebaran maklumat oleh kerajaan dan keperluan untuk pasukan media yang lebih baik.
Dalam jawapan balasnya, Anwar menerima kritikan tersebut dengan hati terbuka.
“Betul ada kelemahan kita dalam communication. Saya akui,” kata Anwar sebagai respons kepada kritikan Syed Ali itu.
Katanya, dia pernah berdepan dengan beberapa tuduhan daripada seteru politiknya, bermula daripada dituduh mengkhianati Islam, dilabel sebagai “alat kepada DAP” sehinggalah kritikan kerana menggunakan kenderaan kerajaan untuk tugasan rasmi kerajaan.
Terbaru, katanya, dia dikritik kerana menghadiri sebuah konsert, di mana pembangkang melabelkannya sebagai “majlis maksiat”.

Bagaimanapun, perdana menteri itu berkata bahawa tanggungjawab untuk menangkis kritikan dan serangan sedemikian tidak terletak pada bahu kerajaan semata-mata.
“You kena jawab. Apakah itu majlis maksiat atau tidak? Apakah tak boleh seorang perdana menteri hadir ke majlis kebudayaan?
“Apakah di Malaysia ini macam Hari Kebangsaan ada tarian-tarian Cina, Tamil, Dayak, Kadazan, kadang-kadang pakaian yang tak sama dengan peraturan Islam. Apakah tak boleh?

“If you say tak boleh, okey, you boleh support mereka. Tapi jika you kata boleh, Syed Ali you kena panggil kawan-kawan tolong terangkan yang betul dan pertahankan yang benar,”kata Anwar.
Kemudian dalam forum itu, Anwar menyeru golongan anak muda untuk menyelamatkan negara dan tidak terperangkap dengan pergaduhan ‘orang lama.’

Anwar sering dikritik oleh pembangkang yang mendakwa kerajaan tidak melakukan usaha yang ketara sepanjang pentadbirannya sejak Nov lalu.
Pada masa sama, kerajaan juga mendapati ia berdepan dengan masalah akibat komunikasi yang lemah.
Insiden terbaru melibatkan rancangan untuk memperkenalkan modul pengajaran hadis di sekolah, yang menimbulkan rasa tidak senang di kalangan kumpulan bukan Islam kerana kurangnya penjelasan bahawa modul itu hanya akan diajar kepada pelajar Islam.
Sebaliknya, kerajaan juga telah dikecam berhubung isu penapisan terhadap pengkritiknya.
Beberapa laman web media turut disekat oleh Suruhanjaya Komunikasi dan Multimedia Malaysia (SKMM) atas alasan fitnah atau mengeluarkan kenyataan tidak tepat.
Pada Ogos, badan pemantau pilihan raya Bersih menegaskan bahawa pendekatan kerajaan untuk menangani kritikan mencerminkan taktik penapisan yang digunakan semasa pentadbiran bekas perdana menteri Najib Razak, yang melibatkan sekatan laman web dan penggunaan langkah undang-undang untuk menutup mulut lawannya.
Sumber –
https://m.malaysiakini.com/news/677891

2

2

votes
Article Rating
Kongsikan artikel ini


SELEPAS ZAHID HAMIDI BEBAS, MAMPUKAH PH MENANG DUA PRK JOHOR DAN MAMPUKAH ANWAR BERTAHAN LAGI DI PRU16?

Pertama-tamanya, sebelum terlupa dan agar dilihat seperti tidak sama bersyukur, ingin diucapkan tahniah kepada Timbalan Perdana Menteri, Ahmad Zahid Hamidi kerana tidak lagi bergelar kluster mahkamah bermula hari ini.
Ia berikutan beliau telah dibebas tanpa dilepaskan oleh Mahkamah Tinggi atas kesemua 47 pertuduhan rasuah, pecah amanah dan pengubahan wang haram berkaitan dana Yayasan Akalbudi yang sedang dihadapinya.
Hakim Mahkamah Tinggi, Collin Lawrence Sequerah (kini Hakim Mahkamah Rayuan) membenarkan permohonan DNAA (dibebas tanpa dilepaskan) terhadap Zahid Hamidi yang dipohon oleh Timbalan Pendakwa Raya, Mohd Dusuki Mokhtar.
Permohonan menggugurkan kes itu dibuat oleh pihak pendakwa berikutan penerimaan terhadap representasi yang dikemukakan oleh Zahid Hamidi agar kesemua kesnya digugurkan.
Meskipun digugurkan daripada semua 47 pertuduhan, DNAA yang diputuskan itu bermakna Zahid Hamidi masih boleh didakwa di lain masa jika didapati ada bukti-bukti baru diperolehi oleh Pejabat Peguam Negara.
Tetapi logiknya, selagi kerajaan perpaduan ini masih berkuasa dan Zahid Hamidi berada di jawatannya sekarang, kemungkinan untuk melihat beliau didakwa semula biasanya amatlah tipis.
Sementara UMNO tentunya gembira dan bersyukur dengan tindakan pihak pendakwaan memohon pengguguran kes Zahid Hamidi ini, di mata umum, ia tetap dianggap sesuatu yang pelik dan dalam perbualan dengan banyak pihak, lebih ramai yang geleng kepala berbanding mengangguk setuju.
Pertama, kes ini sudah berada di peringkat membela diri di mana sebelum ini telah diputuskan ada kes prima facie oleh mahkamah.
Bila ada prima facie, bererti pihak pendakwaan sudah memiliki bukti yang kukuh tentang kesalahan yang dilakukan oleh Zahid Hamidi.
Maka, tentulah jadi pelik bila pihak pendakwa setuju pula kes digugurkan dan menerima representasi yang dikemukakan oleh pihak pembela.
Kedua, keputusan pihak pendakwa ini berlaku setelah Ahmad Terriruddin Mohd Salleh diumumkan dilantik sebagai Peguam Negara yang baru menggantikan Mohd Idrus Harun.
Sebelum itu, kira-kira sebulan lalu, ketua pendakwaraya, Raja Rozela Raja Toran secara tiba-tiba digugurkan daripada mengetuai pendakwaan terhadap kes Zahid Hamidi ini.
Kemudian dilaporkan pengguguran itu dibuat kerana Raja Rozela secara tiba-tiba memohon untuk bersara awal.
Setelah dua kali tiba-tiba, hari ini tiba-tiba pula pihak pendakwa memohon kepada mahkamah agar Zahid Hamidi dibebas tanpa dilepaskan daripada semua kes yang sedang dihadapinya.
Apakah semua ini kebetulan?
Pun begitu, oleh kerana pengguguran kes Zahid Hamidi ini berlaku hanya kira-kira lima hari lagi sebelum pengundian PRK Pulai dan Simpang Jeram pada 9 September, kesannya terhadap pilihan raya itu sedang menjadi bualan di merata ceruk percakapan politik.
Ada yang mengatakan, keputusan jni seperti memberi peluru percuma kepada PN untuk mereka meningkatkan lagi serangan serta hentaman kepada PH/BN, kerajaan perpaduan serta Anwar Ibrahim.
Tidak kurang yang meramalkan, ini sekaligus akan menyebabkan calon PH lebih sukar untuk memperolehi kemenangan.
Yang lain pula beranggapan, jika pun calon PN masih boleh menang di Pulai dan Simpang Jeram nanti, Anwar tentunya lebih perit untuk mengelakkan kerajaan perpaduan yang dipimpinnya ini daripada jadi kerajaan sepenggal saja.
Mungkin lain persepsinya jika Zahid Hamidi diputuskan tidak bersalah oleh mahkamah selepas melalui proses perbicaraan berbanding apa yang berlaku ini di mana pendakwa sendiri memohon kes untuk digugurkan.
– ShahbudinHusin 04/09/2023.

5

1

vote
Article Rating
Kongsikan artikel ini